(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΛΖ΄

Παρασκευή, 19 Απριλίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Ανακοινώνεται ότι τη συνεδρίαση παρακολουθούν μαθητές από το Γυμνάσιο Σοχού Θεσσαλονίκης, το Πέμπτο Δημοτικό Σχολείο Ηρακλείου Κρήτης, το 2ο Δημοτικό Σχολείο Ιερισσού Χαλκιδικής και από το 7ο Γυμνάσιο Αμαρουσίου, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Δευτέρας 22 Απριλίου 2024, σελ.   
2. Συζήτηση επικαίρων ερωτήσεων:   
 α) Προς την Υπουργό Εργασίας και Κοινωνικής Ασφάλισης:, σελ.   
 i. με θέμα: «Να διασφαλισθούν τα δικαιώματα των εργαζόμενων στο ξενοδοχείο Νικόπολις στη Π.Ε. Θεσσαλονίκης», σελ.   
 ii. με θέμα: « Όχι στη δωδεκάωρη εργασία και την κατάργηση των αργιών για τους Μεταλλωρύχους της ΕΛΛΗΝΙΚΟΣ ΧΡΥΣΟΣ ΑΕ..», σελ.   
 iii. με θέμα: «Η απουσία του βάσιμου λόγου απόλυσης απελευθερώνει την εργοδοτική αυθαιρεσία, με συνέπεια την απόλυση εργαζομένων εξαιτίας αποτυχημένων επιχειρησιακών σχεδίων», σελ.   
 β) Προς τον Υπουργό Κλιματικής Κρίσης και Πολιτικής Προστασίας, με θέμα: «Ανεπαρκής ο σχεδιασμός της κυβέρνησης ενόψει της αντιπυρικής περιόδου», σελ.   
 γ) Προς τον Υπουργό Υγείας:   
 i. με θέμα: «Να καλυφθούν οι επείγουσες ανάγκες αναισθησιολόγου στο Βενιζέλειο Γενικό Νοσοκομείο Ηρακλείου Κρήτης», σελ.   
 ii. με θέμα: «Για την αναστολή λειτουργίας της ειδικής μονάδας Βραχυθεραπείας στο Γενικό Νοσοκομείο Αθηνών (ΓΝΑ) ΑΛΕΞΑΝΔΡΑ», σελ.   
 iii. με θέμα: «Επιχειρησιακή ετοιμότητα ΕΚΑΒ Χαλκιδικής», σελ.   
 iv. με θέμα: « Άδικες κατηγορίες για διακόσιους γιατρούς του Νοσοκομείου Αγρινίου», σελ.   
 δ) Προς τον Υπουργό Παιδείας, Θρησκευμάτων και Αθλητισμού με θέμα: «Λανθασμένος σχεδιασμός αγωνιστικής περιόδου 2023-2024 των σχολικών αγώνων ποδοσφαίρου», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση σχεδίου νόμου:

Οι Υπουργοί Κοινωνικής Συνοχής και Οικογένειας, Εθνικής Οικονομίας και Οικονομικών, Εξωτερικών, Εσωτερικών, Παιδείας, Θρησκευμάτων και Αθλητισμού, Υγείας, Προστασίας του Πολίτη, Ανάπτυξης, Εργασίας και Κοινωνικής Ασφάλισης, Δικαιοσύνης, Πολιτισμού, Μετανάστευσης και Ασύλου, Ψηφιακής Διακυβέρνησης, Επικρατείας, οι Αναπληρωτές Υπουργοί Εθνικής Οικονομίας και Οικονομικών και Εσωτερικών, καθώς και ο Υφυπουργός στον Πρωθυπουργό κατέθεσαν στις 18 Απριλίου 2024 σχέδιο νόμου: «Αναμόρφωση του προγράμματος «Στέγαση και Εργασία για τους αστέγους» και άλλες ρυθμίσεις για τη βελτίωση των υπηρεσιών κοινωνικής πρόνοιας - Σύσταση οριζόντιων υποστηρικτικών υπηρεσιών του Υπουργείου Κοινωνικής Συνοχής και Οικογένειας και άλλες διατάξεις», σελ.

ΠΡΟΕΔΡΕΥΩΝ

ΚΩΝΣΤΑΝΤΙΝΟΠΟΥΛΟΣ Ο., σελ.

ΟΜΙΛΗΤΕΣ

Α. Επί διαδικαστικού θέματος:  
 ΚΩΝΣΤΑΝΤΙΝΟΠΟΥΛΟΣ Ο. , σελ.   
  
Β. Επί των επικαίρων ερωτήσεων:  
 ΔΑΓΚΑ Π. , σελ.   
 ΖΑΜΠΑΡΑΣ Μ. , σελ.   
 ΗΛΙΟΠΟΥΛΟΣ Α. , σελ.   
 ΘΕΜΙΣΤΟΚΛΕΟΥΣ Μ. , σελ.   
 ΜΑΚΡΗ Ζ. , σελ.   
 ΜΙΧΑΗΛΙΔΟΥ Δ. , σελ.   
 ΠΑΝΑΣ Α. , σελ.   
 ΠΕΡΚΑ Θ. , σελ.   
 ΣΑΛΜΑΣ Μ. , σελ.   
 ΣΠΑΝΑΚΗΣ Β. , σελ.   
 ΣΤΟΛΤΙΔΗΣ Λ. , σελ.   
 ΣΥΝΤΥΧΑΚΗΣ Ε. , σελ.   
 ΤΟΥΡΝΑΣ Ε. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΛΖ΄

Παρασκευή 19 Απριλίου 2024

Αθήνα, σήμερα στις 19 Απριλίου 2024, ημέρα Παρασκευή και ώρα 8.57,΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΟΔΥΣΣΕΑ ΚΩΝΣΤΑΝΤΙΝΟΠΟΥΛΟΥ**.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 18-4-2024 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΛΣΤ΄ συνεδριάσεώς του, της Πέμπτης 18-4-2024, σε ό,τι αφορά την ψήφιση στο σύνολο του σχεδίου νόμου: «Κώδικας Φορολογικής Διαδικασίας και άλλες διατάξεις»)

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν προχωρήσουμε στη συζήτηση του προγραμματισμένου για σήμερα δελτίου επικαίρων ερωτήσεων, επιτρέψτε μου πρώτα να ανακοινώσω στο Σώμα το δελτίο επικαίρων ερωτήσεων της Δευτέρας 22 Απριλίου 2024.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 959/10-4-2024 επίκαιρη ερώτηση του Βουλευτή Χίου της Κοινοβουλευτικής Ομάδας. «Νέα Δημοκρατία» κ. Παναγιώτη Μηταράκη προς τον Υπουργό Δικαιοσύνηςμε θέμα: «Περιπτώσεις αποξένωσης γονέων και μη εφαρμογής δικαστικών αποφάσεων».

2. Η με αριθμό 947/8-4-2024 επίκαιρη ερώτηση του Βουλευτή Αχαΐας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ανδρέα Παναγιωτόπουλου προς τον Υπουργό Αγροτικής Ανάπτυξης και Τροφίμων με θέμα: «Επέκταση κεντρικής διώρυγας Πηνειού στον Δήμο Δυτικής Αχαΐας».

3. Η με αριθμό 960/10-4-2024 επίκαιρη ερώτηση του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστασίου Νικολαΐδη προς τον Υπουργό Περιβάλλοντος και Ενέργειας με θέμα: «Μακροχρόνια παραχώρηση κατά χρήση στον Δήμο Προσοτσάνης του Πέτρινου Θεάτρου στο φαράγγι της Πετρούσας».

4. Η με αριθμό 979/15-4-2024 επίκαιρη ερώτηση του Βουλευτή Μαγνησίας της Κοινοβουλευτικής Ομάδας «Κομμουνιστικό Κόμμα Ελλάδας» κ. Βασιλείου Μεταξά προς τον Υπουργό Παιδείας, Θρησκευμάτων και Αθλητισμούμε θέμα: «Ειδική μέριμνα για τους μαθητές πλημμυροπαθών περιοχών της Θεσσαλίας».

5. Η με αριθμό 956/9-4-2024 επίκαιρη ερώτηση του Βουλευτή Έβρου της Κοινοβουλευτικής Ομάδας «Ελληνική Λύση» κ. Παράσχου Παπαδάκηπρος τον Υπουργό Παιδείας, Θρησκευμάτων και Αθλητισμού με θέμα: «Μοριοδότηση των μαθητών Γ΄ τάξης λυκείου του κατεστραμμένου από τις περσινές πυρκαγιές Νομού Έβρου για καθ’ υπέρβαση του αριθμού εισακτέων εισαγωγή στην τριτοβάθμια εκπαίδευση».

6. Η με αριθμό 955/9-4-2024 επίκαιρη ερώτηση του Βουλευτή Α΄ Αθηνών της Κοινοβουλευτικής Ομάδας «Νέα Αριστερά» κ. Αθανάσιου Ηλιόπουλου προς τον Υπουργό Δικαιοσύνης με θέμα: «Η τροπολογία του Υπουργού Δικαιοσύνης έρχεται ως σωσίβιο σωτηρίας του κ. Λαυρεντιάδη απέναντι στους εκατόν δεκαπέντε εργαζομένους των «Λιπασμάτων Καβάλας», αποδεικνύοντας μια ακόμα φορά την ταξική μεροληψία της Κυβέρνησης».

7. Η με αριθμό 964/11-4-2024 επίκαιρη ερώτηση του Βουλευτή Πιερίας της Κοινοβουλευτικής Ομάδας «Νίκη» κ.Κομνηνού Δελβερούδη προς τον Υπουργό Περιβάλλοντος και Ενέργειας με θέμα: «Πυροπροστασία ακινήτων εντός και πλησίον δασικών εκτάσεων με ατομική ευθύνη των πολιτών, ζητάει η Κυβέρνηση».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 954/9-4-2024 επίκαιρη ερώτηση της Βουλευτού Βοιωτίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Παναγιού Πούλου προς την Υπουργό Εσωτερικών με θέμα: «Κρίσιμα ερωτήματα σχετικά με την επιλογή διενέργειας εσωτερικού ελέγχου για την διαρροή δεδομένων προσωπικού χαρακτήρα εκλογέων εξωτερικού από το ΥΠΕΣ».

2. Η με αριθμό 967/11-4-2024 επίκαιρη ερώτηση του Βουλευτή Δωδεκανήσου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Γεωργίου Νικητιάδη προς την Υπουργό Πολιτισμούμε θέμα: «Στο Χαράκι της Ρόδου οι ιδιοκτήτες ακινήτων βρίσκονται δέσμιοι της γραφειοκρατίας και των παθογενειών των αρχαιολογικών υπηρεσιών αδυνατώντας να αξιοποιήσουν την περιουσία τους».

3. Η με αριθμό 982/15-4-2024 επίκαιρη ερώτηση της Βουλευτού Β3΄ Νότιου Τομέα Αθηνών της Κοινοβουλευτικής Ομάδας «Κομμουνιστικό Κόμμα Ελλάδας» κ. Ασημίνας Διγενή προς τον Υφυπουργό στον Πρωθυπουργό και Κυβερνητικό Εκπρόσωπο με θέμα: «Να στελεχωθεί πλήρως η ΕΡΤ με όλο το απαραίτητο μόνιμο προσωπικό».

4. Η με αριθμό 958/10-4-2024 επίκαιρη ερώτηση της Βουλευτού Αχαΐας της Κοινοβουλευτικής Ομάδας «Νέα Αριστερά» κ. Αθανασίας Αναγνωστοπούλου προς τον Υπουργό Προστασίας του Πολίτη, με θέμα: «Οι γυναίκες καλύπτονται από το δόγμα του νόμου και της τάξης, ναι ή όχι;»

5. Η με αριθμό 962/11-4-2024 επίκαιρη ερώτηση του Βουλευτή Ηλείας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Διονύσιου Καλαματιανού προς τον Υπουργό Προστασίας του Πολίτη με θέμα: «Πότε θα ρυθμίσετε το νομοθετικό πλαίσιο για τις ναυτικές φωτοβολίδες που συνεχίζουν να αφαιρούν ζωές;»

6. Η με αριθμό 968/11-4-2024 επίκαιρη ερώτηση του Βουλευτή Κοζάνης της Κοινοβουλευτικής Ομάδας «ΠΑΣΟΚ - Κίνημα Αλλαγής» κ.Παρασκευά Κουκουλόπουλου προς τον Υπουργό Αγροτικής Ανάπτυξης και Τροφίμων με θέμα: **«**Οι παραγωγοί κρόκου Κοζάνης χρειάζονται άμεση στήριξη».

7. Η με αριθμό 983/15-4-2024 επίκαιρη ερώτηση του Βουλευτή Ιωαννίνων της Κοινοβουλευτικής Ομάδας «Κομμουνιστικό Κόμμα Ελλάδας» κ. Νικολάου Έξαρχου προς τον Υπουργό Παιδείας, Θρησκευμάτων και Αθλητισμού με θέμα: «Να αποκατασταθεί πλήρως και άμεσα το Γ΄ κτήριο των φοιτητικών εστιών του Πανεπιστημίου Ιωαννίνων μετά την πυρκαγιά και να δοθούν αποζημιώσεις στους οικότροφους για την καταστροφή προσωπικών τους αντικειμένων».

8. Η με αριθμό 969/12-4-2024 επίκαιρη ερώτηση του Προέδρου της Κοινοβουλευτικής Ομάδας «Νέα Αριστερά» και Βουλευτή Μεσσηνίας κ. Αλέξανδρου Χαρίτση προς τον Υπουργό Εθνικής Οικονομίας και Οικονομικών με θέμα: «Άκρως ανησυχητικές οι αποκαλύψεις για έρευνες της ευρωπαϊκής εισαγγελίας και της Επιτροπής Ανταγωνισμού για υπόνοια απάτης και νόθευσης του ανταγωνισμού σε έργα που χρηματοδοτούνται από το Ταμείο Ανάκαμψης και Ανθεκτικότητας».

9. Η με αριθμό 963/11-4-2024 επίκαιρη ερώτηση του Βουλευτή Κιλκίς της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Πέτρου Παππά προς τον Υπουργό Υγείας με θέμα: «Ανεξήγητη μεταβολή τεχνικών προδιαγραφών για τη συμμετοχή εργαστηρίων στο πρόγραμμα εξετάσεων για διάγνωση καρκίνου του τραχήλου της μήτρας».

10. Η με αριθμό 972/12-4-2024 επίκαιρη ερώτηση της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Κωνσταντίνας Γιαννακοπούλου προς τον Υπουργό Προστασίας του Πολίτη με θέμα: «Η Κυβέρνηση δεν μπορεί να παρακολουθεί απλά να οξύνεται το φαινόμενο των γυναικοκτονιών, αρκούμενη σε αναποτελεσματικά και αποσπασματικά μέτρα».

11. Η με αριθμό 984/15-4-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς την Υπουργό Πολιτισμού με θέμα: «Αξιοποίηση των κτηρίων στον λόφο Καστέλι Χανίων για την κάλυψη των αναγκών του λαού και της νεολαίας των Χανίων».

12. Η με αριθμό 965/11-4-2024 επίκαιρη ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Γεωργίου Καραμέρου προς τον Υπουργό Περιβάλλοντος και Ενέργειας με θέμα: «Μεγάλη καθυστέρηση στην παροχή οικονομικών κινήτρων για εσωτερικές συνδέσεις αποχέτευσης».

13. Η με αριθμό 973/14-4-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Φραγκίσκου Παρασύρη προς τον Υπουργό Εθνικής Οικονομίας και Οικονομικών με θέμα: «Να αρθεί η αδικία σε βάρος των συνταξιούχων που συνέχισαν να εργάζονται, σε σχέση με τις αποδοχές που έλαβαν, μέρος των οποίων το ΓΛΚ ζητά ως αχρεωστήτως καταβληθείσες».

14. Η με αριθμό 970/12-4-2024 επίκαιρη ερώτηση της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ουρανίας Θρασκιά προς τον Υπουργό Παιδείας, Θρησκευμάτων και Αθλητισμού με θέμα: «Κτηριακά προβλήματα θέτουν στον αέρα τη λειτουργία των εργαστηρίων ειδικής επαγγελματικής εκπαίδευσης και κατάρτισης (Ε.Ε.Ε.Ε.Κ.), στη Θεσσαλονίκη».

15. Η με αριθμό 978/15-4-2024 επίκαιρη ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Εμμανουήλ Χριστοδουλάκη προς τον ΥπουργόΠεριβάλλοντος και Ενέργειας με θέμα: «Τεράστιες καθυστερήσεις στο αποχετευτικό δίκτυο της Ανατολικής Αττικής».

16. Η με αριθμό 971/12-4-2024 επίκαιρη ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Γεωργίου Καραμέρου προς τον Υπουργό Προστασίας του Πολίτη με θέμα: «Υπό διάλυση η αστυνόμευση στη βορειοανατολική Αττική - Τα έγγραφα και οι καταγγελίες».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 1184/14-2-2024 αναφορά του Ε΄ Αντιπροέδρου της Βουλής και Βουλευτή Αρκαδίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Οδυσσέα Κωνσταντινόπουλου προς τον ΥπουργόΥγείας με θέμα: «Έλλειψη φαρμάκων ψυχιατρικών ασθενών».

Κυρίες και κύριοι συνάδελφοι, προχωρούμε τώρα στο προγραμματισμένο για σήμερα δελτίο επικαίρων ερωτήσεων.

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής:

«Με την παρούσα σάς ενημερώνουμε, σχετικά με τη συζήτηση επίκαιρων ερωτήσεων στο πλαίσιο του κοινοβουλευτικού ελέγχου την Παρασκευή 19 Απριλίου 2024, ότι οι επίκαιρες ερωτήσεις που θα συζητηθούν είναι οι εξής:

Η με αριθμό 957/10-4-2024 επίκαιρη ερώτηση που θα απαντηθεί από την Υπουργό Εργασίας και Κοινωνικής Ασφάλισης κ. Δόμνα - Μαρία Μιχαηλίδου.

Η με αριθμό 985/15-4-2024 επίκαιρη ερώτηση που θα απαντηθεί από την Υφυπουργό Παιδείας, Θρησκευμάτων και Αθλητισμού κ. Ζωή Μακρή.

Οι με αριθμούς 966/11-4-2024, 976/15-4-2024 και 977/15-4-2024 επίκαιρες ερωτήσεις και η με αριθμό 759/6-12-2023 αναφορά (κατ’ άρθρο 130 παράγραφος 5 του Κανονισμού της Βουλής), που θα απαντηθούν από τον Υφυπουργό Υγείας κ. Μάριο Θεμιστοκλέους.

Οι με αριθμούς 980/15-4-2024 και 981/15-4-2024 επίκαιρες ερωτήσεις, που θα απαντηθούν από τον Υφυπουργό Εργασίας και Κοινωνικής Ασφάλισης κ. Βασίλειο - Πέτρο Σπανάκη.

Η με αριθμό 953/9-4-2024 επίκαιρη ερώτηση, που θα απαντηθεί από τον Υφυπουργό Κλιματικής Κρίσης και Πολιτικής Προστασίας κ. Ευάγγελο Τουρνά.».

Αρχίζουμε τη συζήτηση με την πέμπτη με αριθμό 980/15-4-2024 επίκαιρη ερώτηση δεύτερου κύκλου του Βουλευτή Β΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Λεωνίδα Στολτίδη προς την Υπουργό Εργασίας και Κοινωνικής Ασφάλισης, με θέμα: «Να διασφαλισθούν τα δικαιώματα των εργαζόμενων στο ξενοδοχείο «ΝΙΚΟΠΟΛΙΣ» στη Περιφεριακή Ενότητα Θεσσαλονίκης».

Ορίστε, κύριε συνάδελφε, έχετε τον λόγο για δύο λεπτά.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Κύριε Υπουργέ, ο τουρισμός αποτελεί τον κλάδο εκείνο στον οποίο φανερώνονται όλες οι μεγάλες αντιθέσεις της τουριστικής καπιταλιστικής ανάπτυξης. Την ίδια ώρα που σπάνε τα ρεκόρ των αφίξεων, των διανυκτερεύσεων και αντίστοιχα των καθαρών κερδών των τουριστικών μονάδων, βαθαίνει η ένταση της εκμετάλλευσης των εργαζομένων, η απόλυτη και η σχετική μείωση των μισθών, η μείωση του προσωπικού. Οι εργαζόμενοι στα ξενοδοχεία είναι αυτοί που πρώτοι πληρώνουν το μάρμαρο με την προσαρμογή όλης τους της ζωής στις επιταγές των επιχειρηματικών ομίλων που τους απασχολούν όποτε, όπως και όπου θέλουν, χωρίς να γνωρίζουν τι θα γίνει την επόμενη μέρα.

Πρόσφατο παράδειγμα αυτής της ανάπτυξης είναι οι εργαζόμενοι στο πεντάστερο ξενοδοχείο «ΝΙΚΟΠΟΛΙΣ» στη Θεσσαλονίκη. Η επιχείρηση άρχισε να λειτουργεί το 2003 και οι περισσότεροι εργαζόμενοι έχουν από δεκαπέντε έως είκοσι χρόνια εργασίας στην πλάτη τους. Τα πρώτα προβλήματα με τη μισθοδοσία ξεκίνησαν στις αρχές του 2010, αρχικά με μικρές καθυστερήσεις στις πληρωμές και στη συνέχεια με πληρωμή με έναντι, χωρίς καμμία ενημέρωση ή δέσμευση για το πότε και αν θα πληρωθούν τα υπόλοιπα ποσά.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Στις 29-3-2024 οι εργαζόμενοι ενημερώθηκαν από τον δικηγόρο της επιχείρησης ότι το ξενοδοχείο αναστέλλει τη λειτουργία του και ότι θα απολυθούν, ξεκαθαρίζοντάς τους ότι δεν θα τους δοθούν οι αποζημιώσεις. Αυτή τη στιγμή, εξήντα εργαζόμενοι του ξενοδοχείου «ΝΙΚΟΠΟΛΙΣ» που έχουν βρεθεί στον δρόμο και ζουν στην ανασφάλεια, αντιστέκονται και υπερασπίζονται αγωνιστικά τα δικαιώματά τους, έχοντας στο πλευρό τους το Συνδικάτο Εργατοϋπαλλήλων Τουριστικών Επισιτιστικών Επιχειρήσεων Θεσσαλονίκης, το ΣΕΤΕΠΕ.

Ερωτάσθε, κύριε Υπουργέ, τι άμεσα μέτρα θα λάβει η Κυβέρνηση, ώστε να δοθούν στους εργαζόμενους όλα τα δεδουλευμένα που τους χρωστά η επιχείρηση, χωρίς καθυστερήσεις και κανέναν εμπαιγμό και να εξασφαλιστεί η συνέχιση της εργασίας των εργαζομένων του ξενοδοχείου «ΝΙΚΟΠΟΛΙΣ» με πλήρη εργασιακά και ασφαλιστικά δικαιώματα στον νέο εργοδότη.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο, για να απαντήσετε.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Κύριε συνάδελφε, ευχαριστώ για την ερώτησή σας. Επιτρέψτε μου, όμως, να δούμε ποια είναι η πραγματικότητα και ποια είναι η μεγάλη εικόνα.

Διάβασα με μεγάλη προσοχή την ερώτησή σας και, μεταξύ άλλων, μιλάτε για μειώσεις μισθών και μειώσεις προσωπικού. Η εικόνα είναι διαφορετική στην αγορά εργασίας γενικότερα και ειδικότερα στον κλάδο του τουρισμού, διότι και ο μέσος μισθός έχει αυξηθεί, σύμφωνα με τα επίσημα στοιχεία του πληροφοριακού συστήματος «ΕΡΓΑΝΗ» και ο κατώτατος μισθός από τα 650 ευρώ που παραλάβαμε ως Κυβέρνηση το 2019, έχει πάει στα 830 ευρώ και έχουμε βασική κυβερνητική δέσμευση να πάει στα 950 ευρώ μέχρι το τέλος της τετραετίας.

Άρα, λοιπόν, αυτά τα οποία αναφέρετε στην ερώτησή σας και λέτε για μία «μαύρη αγορά εργασίας» από την άποψη των μισθών, δεν ανταποκρίνονται στην πραγματικότητα. Αντιθέτως, σήμερα μιλάμε για κενές θέσεις εργασίας.

Κύριε συνάδελφε, σε ό,τι αφορά ειδικότερα την ερώτησή σας, στο ξενοδοχείο που αναφερθήκατε ειδικότερα για τη μη καταβολή δεδουλευμένων τους και τις ομαδικές απολύσεις, έχω ζητήσει και έχω λάβει από το Τμήμα Επιθεώρησης Εργασίας επισήμως όλα τα σχετικά στοιχεία. Σε ό,τι αφορά ειδικότερα την ερώτησή σας, σύμφωνα με επίσημα στοιχεία του Τμήματος Επιθεώρησης Εργασιακών Σχέσεων της Ανεξάρτητης Αρχής Επιθεώρησης Εργασίας, το ξενοδοχείο από τους εξήντα έναν εργαζόμενους διαφόρων ειδικοτήτων που απασχολούνταν σε αυτό την 1-1-2024, σήμερα έχει τριάντα πέντε εργαζόμενους. Η μείωση του προσωπικού από την αρχή του έτους μέχρι σήμερα έγινε μετά από είκοσι καταγγελίες συμβάσεων αορίστου χρόνου και επτά οικειοθελείς αποχωρήσεις. Επιπροσθέτως, στις 5-2-2024 το ξενοδοχείο προχώρησε στην πρόσληψη ενός εργαζομένου.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)

Από την τελευταία εβδομάδα του 2023 και ειδικότερα από τις 22-2-2023 έως και σήμερα υπήρξαν αρκετές καταγγελίες εργαζομένων και συγκεκριμένα ο αριθμός καταγγελιών ανέρχεται για το διάστημα αυτό συνολικά σε σαράντα επτά. Οι καταγγελίες υποβλήθηκαν από τις 22-12-2023 έως και 15-3-2024 και αφορούσαν, κυρίως, τη μη καταβολή δεδουλευμένων αποδοχών των μηνών Νοεμβρίου και Δεκεμβρίου του έτους 2023, των μηνών Ιανουαρίου και Φεβρουαρίου του έτους 2024, του δώρου Χριστουγέννων του 2023 και του επιδόματος αδείας του έτους 2020.

Την 1η Απριλίου 2024 υποβλήθηκε μία ακόμη καταγγελία για μη καταβολή αποζημίωσης αδείας για το 2023 μετά από αποχώρηση καθώς και του δώρου του Πάσχα του 2024.

Στις 5 και 6 Απριλίου 2024, δηλαδή πριν από λίγες ημέρες, υποβλήθηκαν είκοσι ακόμη καταγγελίες εργαζομένων που διεκδικούν την ακυρότητα των απολύσεών τους λόγω μη καταβολής σε αυτούς των πάσης φύσεως νομίμων αποδοχών και δεδουλευμένων τους για τον Φεβρουάριο του 2024 και του επιδόματος αδείας του 2024.

Μετά από τις καταγγελίες αυτές, η Επιθεώρηση Εργασίας προχώρησε σε σειρά ελέγχων στο εν λόγω ξενοδοχείο, τα αποτελέσματα των οποίων επιτρέψτε μου να τα αναφέρω στη δευτερολογία λόγω έλλειψης επαρκούς χρόνου.

Όμως, επιτρέψτε μου να σας πω ότι όσον αφορά στις καταγγελίες, πραγματοποιήθηκαν τουλάχιστον πέντε έλεγχοι από την Επιθεώρηση Εργασίας στο συγκεκριμένο ξενοδοχείο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ορίστε, κύριε συνάδελφε, έχετε τον λόγο για τρία λεπτά.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Κύριε Υπουργέ, δεν θα σταθώ στις διευκρινίσεις όσον αφορά το μέγεθος του μισθού γιατί οι απώλειες του μισθού είναι πολύ πάνω από το 20%, μέχρι και 30%, λόγω του πληθωρισμού και βέβαια οι αυξήσεις είναι πάντα πολύ υποδεέστερες. Άρα η υποχώρηση είναι συνεχής. Και η μείωση των θέσεων εργασίας είναι όταν δουλεύει ένας για δύο και για τρεις.

Κύριε Υπουργέ, για τους εργαζόμενους του «ΝΙΚΟΠΟΛΙΣ», και όσο καιρό δούλευαν και μέχρι αυτή την κατάληξη, τίποτα από αυτά δεν ήταν ευκαιριακό φαινόμενο. Βίωσαν και βιώνουν τους νόμους που ψηφίσατε μαζί με το ΠΑΣΟΚ και τον ΣΥΡΙΖΑ για την κατάργηση των συλλογικών συμβάσεων, τους μισθούς πείνας, τα ευέλικτα ωράρια, το γεγονός να ξεγλιστρούν οι εργοδότες από υποχρεώσεις μισθών και αποζημιώσεων, το να μην έχουν δικαίωμα μεταβίβασης από τη μια επιχείρηση στην επόμενη, το να παίρνουν τελευταίοι οι εργαζόμενοι -δηλαδή τίποτα- από πτωχεύσεις και εκποιήσεις, το να μην εφαρμόζονται ούτε οι δικαστικές αποφάσεις ακόμη κι όταν καταφέρουν να αποσπάσουν κάτι. Θυμάστε την επίκαιρη που κάναμε για τους εργαζόμενους του Καρυπίδη.

Και αυτή η περίπτωση είναι άλλη μια απόδειξη που δεν έχει εξαιρέσεις, ότι όταν ζητάνε οι εργοδότες από τους εργαζόμενους να βάλουν πλάτη πάντα αυτό έχουν στον νου τους, να αξιοποιήσουν τους νόμους σας και να παρατήσουν την επιχείρηση τσεπώνοντας όσο περισσότερα μπορούν από τον ιδρώτα των εργαζομένων, δηλαδή από κλεμμένα δικαιώματα. Θα μου πείτε, εσείς κάνετε τους νόμους.

Τέλος πάντων, σας ρωτάμε τι θα κάνετε για να προστατεύσετε τους εργαζόμενους, κύριε Υπουργέ; Έχετε εργαλεία, και ψηφιακά μάλιστα. Σε μηδέν χρόνο μπορείτε να βρείτε τα περιουσιακά στοιχεία του εργοδότη, γιατί υπάρχουν και τέτοια, και να αποπληρώσετε τους εργαζόμενους. Πώς κάνετε τους πλειστηριασμούς και παίρνουν τα «κοράκια» τα λαϊκά σπίτια; Έτσι, τόσο απλά. Έχετε επίσης το επίδομα ανεργίας και το επίδομα αφερεγγυότητας. Αυτά δεν είναι δικά σας ή δικά μου χρήματα, είναι των εργαζομένων για να επιβιώνουν σε τέτοιες περιπτώσεις. Ενεργοποίησε τα όλα, κύριε Υπουργέ, μέχρι να πάρετε τα χρήματα από τον επιχειρηματία.

Νομίζουμε ότι δεν πρέπει να γελιέστε από τις ερωτήσεις που κατέθεσαν για το ίδιο ζήτημα το ΠΑΣΟΚ και ο ΣΥΡΙΖΑ για να σας βγάλουν λάδι, οι οποίοι έκαναν πως ξέχασαν τι ακριβώς διεκδικούν οι εργαζόμενοι, το να συνεχίσουν δηλαδή να δουλεύουν στον νέο εργοδότη με πλήρη δικαιώματα. Όμως, πού να ξεστομίσουν τέτοιο πράγμα; Θα τους τραβήξουν τα αυτιά. Τόσο κόπο κάνατε όλοι μαζί για να απαλλάξετε τους εργοδότες από τους εργαζόμενους με συγκροτημένα και συσσωρευμένα δικαιώματα, ώστε να μπορούν να παίρνουν νέους πιο φθηνούς.

Κύριε Υπουργέ, οι εργαζόμενοι είναι αποφασισμένοι να νικήσουν. Το δίκιο είναι με το μέρος τους. Ξέρουν πώς να το κάνουν. Θεωρούμε ότι δεν πρέπει να τους λογαριάζετε σαν λίγους ή αδύναμους. Γιατί και δεν είναι μόνοι, έχουν τη στήριξη των συνδικάτων της πόλης, των ταξικών σωματείων, αλλά και φυσικά το Κομμουνιστικό Κόμμα δεσμεύεται να δυναμώσει και τη φωνή και τη δράση για τις διεκδικήσεις τους μέχρι να κερδίσουν.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο για τρία λεπτά.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Κύριε συνάδελφε, με την αναβάθμιση της Επιθεώρησης Εργασίας, με τον ν.4808/2021, σε ανεξάρτητη αρχή κατά τη διάρκεια της πρώτης θητείας της κυβέρνησης Μητσοτάκη αναβαθμίστηκε συγχρόνως και το έργο της με αποτέλεσμα την αποτελεσματική εφαρμογή της εργατικής νομοθεσίας και την επιτυχή αποτροπή παραβατικών συμπεριφορών στον χώρο της εργασίας.

Ενδεικτικά αναφέρω το υψηλό ιστορικό των ελέγχων σε ετήσια βάση, που ουσιαστικά συμπίπτει με τον χρόνο της λειτουργίας της ως ανεξάρτητη αρχή από την 1η Φεβρουαρίου του 2023. Συγκεκριμένα, το 2023 οι έλεγχοι της Επιθεώρησης ανήλθαν σε εβδομήντα τέσσερις χιλιάδες τριάντα τρεις, όταν το 2022 ήταν εξήντα πέντε χιλιάδες διακόσιες ογδόντα έξι, δηλαδή αυξήθηκαν κατά 13%.

Σε ό,τι αφορά το θέμα της ερώτησής σας και τα αποτελέσματα των ελέγχων του αρμόδιου τμήματος της Ανεξάρτητης Αρχής Επιθεώρησης Εργασίας έχω να σας αναφέρω τα εξής. Στις 24-12-2023 καταβλήθηκαν αποδοχές δεδουλευμένων για τον μήνα Νοέμβριο του 2023 και του δώρου Χριστουγέννων του 2023. Επίσης, στις 24-1-2024 καταβλήθηκαν τα δεδουλευμένα του Δεκεμβρίου του 2023. Σχετικά με την πληρωμή του επιδόματος αδείας του έτους 2020 στις 6-2-2024 ζητήθηκαν στοιχεία από την επιχείρηση. Με βάση τα όσα προσκόμισαν, διαπιστώθηκε η σχετική οφειλή προς τριάντα έναν εργαζομένους με αποτέλεσμα την υποβολή μήνυσης στις 13-3-2024. Στις 21-3-2024 η επιχείρηση ενημέρωσε την αρμόδια τοπική υπηρεσία ότι προχώρησε στην εξόφληση είκοσι ενός εργαζομένων και υπολείπεται η καταβολή σε δέκα εργαζόμενους. Περαιτέρω, στις 29-2-2024 διαπιστώθηκε η καταβολή δεδουλευμένων αποδοχών μηνός Ιανουαρίου 2024 σε τριάντα έναν εργαζόμενους η οποία έγινε σταδιακά έως την 1η Μαρτίου του 2024. Τέλος, στις 26 Μαρτίου 2024 ζητήθηκαν στοιχεία πληρωμής δεδουλευμένων του μηνός Φεβρουαρίου 2024 τα οποία δεν προσκομίστηκαν και η επιχείρηση κλήθηκε σε παροχή γραπτών εξηγήσεων για τη μη παροχή στοιχείων. Το αρμόδιο Τμήμα Επιθεώρησης Εργασιακών Σχέσεων, αναλόγως των εξελίξεων, επιφυλάσσεται για την επιβολή των προβλεπόμενων διοικητικών κυρώσεων. Επιπλέον, κατά τη διάρκεια του έτους 2024, και ειδικότερα κατά το διάστημα από 29-3-2024 έως και 7-4-2024, υποβλήθηκαν αιτήσεις διενέργειας εργατικής διαφοράς οι οποίες έχουν προσδιοριστεί για το αμέσως επόμενο χρονικό διάστημα και αφορούν ανά περίπτωση στη διακριτική μεταχείριση των απεργούντων εργαζομένων έναντι των υπολοίπων ως προς την καταβολή των δεδουλευμένων τους για τον μήνα Φεβρουάριο του 2024, στην πίεση της εργοδοσίας προς άρση των κινητοποιήσεων και στις οικονομικές αξιώσεις που απορρέουν από την καταβολή των αποδοχών τους με έναντι για μία δεκαετία, τη μη καταβολή δεδουλευμένων για τους μήνες Φεβρουάριο και Μάρτιο του έτους 2024, τη μη καταβολή αποζημίωσης και επιδόματος αδείας για το 2024, τη μη καταβολή δώρου Πάσχα για το 2024 και τη μη καταβολή αποζημίωσης απόλυσης.

Τονίζω ότι η Επιθεώρηση Εργασίας επιλαμβάνεται με αυστηρότητα τον έλεγχο της εφαρμογής της εργατικής νομοθεσίας και καθώς τα ζητήματα στο ξενοδοχείο που αναφερθήκατε είναι πολλά και είναι σε εξέλιξη, αναλόγως των διαπιστώσεων και των σχετικών πορισμάτων, θα επιβληθούν οι προβλεπόμενες από τον νόμο κυρώσεις.

Κύριε συνάδελφε, με όσα σας παρέθεσα, δεν μπορείτε παρά να συμφωνήσετε και εσείς στο εξής αναμφισβήτητο, ότι έχουμε απόλυτη επίγνωση του τι συμβαίνει στην αγορά εργασίας και για τον λόγο αυτό με την κυβερνητική μας πολιτική μπορούμε και πετυχαίνουμε την αποτελεσματική εφαρμογή της εργατικής νομοθεσίας και φυσικά τη διασφάλιση των δικαιωμάτων των εργαζομένων στο ακέραιο. Καμμία έκπτωση στην εφαρμογή της εργατικής νομοθεσίας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την έκτη με αριθμό 981/15-4-2024 επίκαιρη ερώτηση δεύτερου κύκλου του Βουλευτή Β΄ Θεσσαλονίκης της Κοινοβουλευτικής Ομάδας του «Κομμουνιστικού Κόμματος Ελλάδας» κ. Λεωνίδα Στολτίδη προς την Υπουργό Εργασίας και Κοινωνικής Ασφάλισης, με θέμα: «Όχι στη δωδεκάωρη εργασία και την κατάργηση των αργιών για τους μεταλλωρύχους της «ΕΛΛΗΝΙΚΟΣ ΧΡΥΣΟΣ Α.Ε.»».

Ελάτε, κύριε συνάδελφε.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Οι νέες επιδιώξεις της διοίκησης της «ΕΛΛΗΝΙΚΟΣ ΧΡΥΣΟΣ», κύριε Υπουργέ, για το μέγιστο κέρδος, προφανώς εν όψει της σύναψης της νέας επιχειρησιακής συλλογικής σύμβασης εργασίας, είναι απαράδεκτες και προκλητικές. Προτείνει η εταιρεία δωδεκάωρη εργασία και την κατάργηση όλων των αργιών. Προτείνει εκατόν ογδόντα δύο ώρες επιπλέον εργασίας τον χρόνο. Μάλιστα, το τσάκισμα της ψυχικής και σωματικής υγείας των εργαζομένων, τη διάλυση της κοινωνικής ζωής του τόπου, τα ονομάζει προκλητικά «μακροπρόθεσμη ανάπτυξη και ευημερία».

Αυτός είναι ο οδικός χάρτης 21-24, οι στρατηγικές κατευθύνσεις της Ευρωπαϊκής Ένωσης, με την περιβόητη Λευκή Βίβλο για την εργασία. Αυτά είναι που ψηφίσατε όλοι σας -Νέα Δημοκρατία, ΠΑΣΟΚ και ΣΥΡΙΖΑ- για τη διευθέτηση του εργάσιμου χρόνου και την κατάργηση της κυριακάτικης αργίας. Αυτό είναι το κράτος σας, εχθρός των συμφερόντων των εργαζομένων, φίλος και αδερφός των επιχειρηματικών συμφερόντων και των κερδών τους.

Για τους μετόχους, κύριε Υπουργέ, νέα επενδυτική συμφωνία της εταιρείας με το δημόσιο, χρηματοδότηση με 680 εκατομμύρια ευρώ για την επένδυση στις Σκουριές, απόφαση έγκρισης των περιβαλλοντικών όρων. Για τους εργαζόμενους δώδεκα ώρες βάρδιες εξόντωσης, αυξημένα όρια ηλικίας συνταξιοδότησης, που τείνουν να πλησιάζουν το προσδόκιμο ζωής των μεταλλωρύχων, ουσιαστική διάλυση της επιθεώρησης μεταλλείων, καμμία δηλαδή προστασία από τα εργατικά δυστυχήματα και τα εργοδοτικά εγκλήματα. Το αποτέλεσμα είναι 27% αύξηση της παραγωγής των Μεταλλείων Ολυμπιάδας την τελευταία διετία, με ίδιο αριθμό εργαζομένων, πάνω από ένα δισεκατομμύριο δολάρια τζίρο για την «ELDORADO GOLD» το 2023 με αύξηση 16% το τελευταίο έτος. Οι τιμές των μεταλλευμάτων πωλούνται σε τιμές ιστορικά υψηλές, με τη μέση τιμή πώλησης χρυσού να έχει αυξηθεί σε ένα χρόνο κατά 9%. Αυτή είναι η ανάπτυξή σας. Αποδεικνύεται πως δεν υπάρχει ανάπτυξη για όλους, πως η αύξηση της κερδοφορίας της «ΕΛΛΗΝΙΚΟΣ ΧΡΥΣΟΣ» όχι μόνο δεν διασφαλίζει καλύτερους μισθούς και συνθήκες εργασίας, αλλά αντίθετα προϋποθέτει τη συνεχή υποβάθμιση των εργασιακών κεκτημένων.

Ερωτάστε, κύριε Υπουργέ, ποια μέτρα προτίθεται να πάρει η Κυβέρνηση έτσι ώστε να διασφαλιστεί η οκτάωρη εργασία στις υπόγειες στοές, και οι επίσημες αργίες του κράτους να μην τίθενται ως θέμα διαπραγμάτευσης για τους μεταλλωρύχους της «ΕΛΛΗΝΙΚΟΣ ΧΡΥΣΟΣ» και των εργαζομένων στις εργολαβίες που δραστηριοποιούνται στις εγκαταστάσεις της.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε τον λόγο, κύριε Υπουργέ.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Κύριε συνάδελφε, διάβασα κι αυτή την ερώτησή σας με μεγάλη προσοχή. Θέλω να σας πω ότι ο τίτλος της ερωτήσεώς σας για τη δωδεκάωρη εργασία δεν ανταποκρίνεται στην πραγματικότητα. Και η ερώτησή σας για να διασφαλιστεί η οκτάωρη εργασία στις υπόγειες στοές, νομίζω ότι και αυτό δεν ανταποκρίνεται στην πραγματικότητα, διότι δεν υπάρχει τέτοιου είδους εργασία πάνω από οχτώ ώρες, τουλάχιστον όπως το αναφέρετε εσείς.

Πέραν τούτου, όμως, σας είπα και προηγουμένως και θα το επαναλάβω δεν θα κάνουμε καμμία έκπτωση στην εφαρμογή της εργατικής νομοθεσίας. Σε αυτό είμαστε κάθετοι. Φυσικά, η Κυβέρνησή μας πιστεύει στην αξιοποίηση του ορυκτού πλούτου με σεβασμό πρώτα από όλα και πάνω από όλα στο περιβάλλον και φυσικά με απόλυτη προστασία όλων ανεξαιρέτως των εργαζομένων στον κλάδο αυτό είτε αφορά στη συγκεκριμένη εταιρεία είτε στις εργολαβίες, όπως αναφέρεστε.

Σε ότι αφορά την προστασία της υγείας και της ασφάλειας των εργαζομένων σε μεταλλεία, λατομεία, ορυχεία έχουν εφαρμογή τόσο οι διατάξεις του κώδικα για την υγεία και την ασφάλεια στην εργασία όσο και οι ειδικότερες διατάξεις και ο έλεγχος της εφαρμογής της σχετικής νομοθεσίας ανήκει στις αρμόδιες επιθεωρήσεις μεταλλείων του Υπουργείου Περιβάλλοντος και Ενέργειας σύμφωνα με την παράγραφο 4, του άρθρου 69, του ν.3850/2010.

Σε ότι αφορά στο ωράριο απασχόλησης των εργαζομένων έχω να σας αναφέρω ότι σύμφωνα με την παράγραφο 1 του άρθρου 55 του ν.4808/21 σε όλους ανεξαιρέτως τους κλάδους εργασίας και σε όλους τους τομείς οικονομικής δραστηριότητας η πλήρης απασχόληση καθορίζεται σε σαράντα ώρες εβδομαδιαίως, οι οποίες μπορούν να κατανέμονται σε πενθήμερη ή εξαήμερη εβδομαδιαία εργασία. Περαιτέρω στη δεύτερη παράγραφο του ίδιου άρθρου προβλέπεται στο πλαίσιο διευθέτησης του χρόνου εργασίας η τετραήμερη εβδομαδιαία εργασία, η οποία αναγνωρίζεται ως πλήρης απασχόληση. Η διευθέτηση του χρόνου εργασίας -και αυτό θέλω να το τονίσω- προϋποθέτει τη συναίνεση του εργαζομένου, η οποία συνάγεται από τον καθορισμό της διευθέτησης με τις επιχειρησιακές συλλογικές συμβάσεις εργασίας ή με συμφωνία του εργοδότη με τη συνδικαλιστική οργάνωση στην επιχείρηση που αφορά στα μέλη της ή η συμφωνία του εργοδότη και του συμβουλίου των εργαζομένων ή η συμφωνία του εργοδότη και της ένωσης προσώπων.

Στην περίπτωση που δεν υπάρχει συνδικαλιστική οργάνωση ή δεν επιτευχθεί συμφωνία μεταξύ της συνδικαλιστικής οργάνωσης του εργοδότη μπορεί να εφαρμοστεί το σύστημα διευθέτησης του χρόνου εργασίας μετά από έγγραφη συμφωνία του εργοδότη με τον εργαζόμενο. Τονίζω ότι σε κάθε περίπτωση απαγορεύεται η καταγγελία της σύμβασης εργασίας για τον λόγο ότι ο εργαζόμενος δεν συναίνεσε σε διευθέτηση του χρόνου εργασίας.

Σε ότι αφορά ειδικότερα την επιχείρηση, στην οποία αναφέρεστε στην ερώτησή σας -και οφείλω να απαντήσω- αυτή σήμερα απασχολεί εννιακόσιους εβδομήντα πέντε εργαζόμενους. Σύμφωνα με επίσημη ενημέρωση, που έχω από την ανεξάρτητη αρχή της Επιθεώρησης Εργασίας στις 15 Απριλίου του 2024 διενεργήθηκε έλεγχος μετά από καταγγελία σε εργολάβο που δραστηριοποιείται στις εγκαταστάσεις της εταιρείας, στην οποία αναφέρεστε. Κατά τον έλεγχο διαπιστώθηκε ότι ο εργολάβος απασχολεί στη συγκεκριμένη εγκατάσταση πενήντα τέσσερα άτομα εκ των οποίων δεκαοκτώ απασχολούνται ως χειριστές και δεν έχει συσταθεί σωματείο ή ένωση προσώπων.

Η εργολαβική εταιρεία στις 5-4-24 απηύθυνε προς τους εργαζόμενους την πρόταση για διευθέτηση χρόνου εργασίας δοκιμαστικά για ένα μήνα με δυνατότητα επέκτασης αρχής γενομένης από 8 Απριλίου του 2024 ως εξής: Πρώτη βάρδια από τις 7.00΄ το πρωί έως τις 18.00΄ με δύο διαλλείματα των τριάντα λεπτών το καθένα και δεύτερη βάρδια από 19.00΄ το απόγευμα στις 6.00΄ το πρωί ομοίως με δύο διαλλείματα των τριάντα λεπτών το καθένα. Η κάθε βάρδια αφορά σε τέσσερις ημέρες εργασίας και στη συνέχεια ακολουθεί τέσσερις ημέρες ρεπό. Την πρόταση αυτή προσυπέγραψαν δεκατέσσερις εργαζόμενοι από τους συνολικά είκοσι, στους οποίους απευθύνθηκε.

Περισσότερα λόγω έλλειψης χρόνου, επιτρέψτε μου να πω στη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε,έχετε τον λόγο για τρία λεπτά.

**ΛΕΩΝΙΔΑΣ ΣΤΟΛΤΙΔΗΣ:** Κύριε Υπουργέ και εσείς και οι προηγούμενοι τους δώσατε τα πάντα και το φυσικό πλούτο της περιοχής και τα πολύτιμα μεταλλεύματα, χρυσό, χαλκό που θα ενίσχυαν τη χώρα μας συναλλαγματικά, εμπορικά θα άλλαζαν στην κυριολεξία το χάρτη της βιομηχανίας συνολικά. Τους δώσατε από την φοροαφαίμαξη του λαού μας 680 εκατομμύρια ευρώ. Ξέρετε πόσα είναι αυτά; Όσο καινούργια όλα τα σχολεία όλης της Περιφέρειας Κεντρικής Μακεδονίας ή όσο τα προϋπολογισμένα αντιπλημμυρικά έργα όλης της βορείου Ελλάδος ή διπλάσια από αυτά που χρειάζονται για οδηγούς και αστικά για να πετάει η συγκοινωνία για ενάμιση εκατομμύριο κόσμου στη Θεσσαλονίκη.

Πολλά θα μπορούσαμε να πούμε, είναι ατελείωτα, έσκασαν στα κέρδη. Και τι σκέφτηκαν οι ιδιοφυΐες οι καπιταλιστές σας; Τι τρομερή σύλληψη, δηλαδή ανακάλυψη έκαναν; Σου λέει οι τιμές είναι στο θεό, αύριο μπορεί να έχουμε καμμιά αστάθεια, γιατί να μην βγάλουμε σε πέντε χρόνια αυτά που θα βγάζαμε σε δέκα χρόνια; Και τι συνέλαβαν; Αφού σου λέει έχουμε στα χέρια μας τα αντεργατικά τερατουργήματα Χατζηδάκη και Γεωργιάδη, να βάλουμε τους εργαζόμενους να δουλεύουν δωδεκάωρα και χωρίς αργίες.

Κύριε Υπουργέ, ξέρετε ποιο είναι το προσδόκιμο ζωής των μεταλλωρύχων; Είναι εξήντα δύο χρόνια. Ξέρετε πόσο είναι το προσδόκιμο του υπόλοιπου πληθυσμού; Είναι ογδόντα χρόνια. Με το οκτάωρο, δηλαδή, έχουν σχεδόν είκοσι χρόνια λιγότερο από τους υπόλοιπους. Με το δωδεκάωρο, μόνο με την ονομαστική διαφορά, γιατί η πραγματική διαφορά είναιδιαφορετική, το προσδόκιμο ζωής δεν θα είναι πάνω από πενήντα πέντε έτη. Αυτό θα πει σύλληψη. Τουλάχιστον, δεν πήγαν τσάμπα τα ιδιωτικά πανεπιστήμια, τα διδακτορικά και τα NBA. Τύφλα να έχει και ο Σταχάνοφ που δεκαπλασίασε την παραγωγικότητα και έριχνε συνολικά στο σοσιαλιστικό κόσμο τον εργάσιμο χρόνο στις επτά και στις έξι ώρες και οι μεταλλωρύχοι εκεί έβγαιναν στη σύνταξη στα πενήντα και έπαιρναν πενταπλάσιο μισθό ως δείγμα ευγνωμοσύνης από τη σοσιαλιστική κοινωνία για το γεγονός ότι θυσίασαν τόσα χρόνια από τη ζωή τους για να αυξήσουν τον κοινωνικό πλούτο. Τέτοια, είναι λοιπόν, η σύλληψη των καπιταλιστών σας, κύριε Υπουργέ, που αξίζει να πάνε όσοι ψήφισαν από όλα τα κόμματα τα εκτρώματα της διευθέτησης του χρόνου εργασίας και να κάνουν κάνα, δυο δωδεκάωρα μεροκάματα στα έγκατα της γης για να μην πάει χαμένη τέτοια ανακάλυψη.

Κύριε Υπουργέ, οι μεταλλωρύχοι εισπνέουν κάθε μέρα τοξικές, χημικές ουσίες και βαρέα μέταλλα, όλα δολοφονικά. Μόνο ένα παράδειγμα θα σας δώσω, δειγματοληπτική εξέταση στους εργαζόμενους στα μεταλλεία έδειξε ότι η ποσότητα του καρκινογόνου αρσενικού στο σώμα του ήταν διακόσια δεκατρία μικρογραμμάρια ανά λίτρο όταν το ανώτερο επιτρεπτό όριο δεν πρέπει να ξεπερνάει τα πενήντα μικρογραμμάρια, δηλαδή χρόνια δηλητηρίαση. Αυτή είναι η ένδειξη. Και με τα ρούχα τους, είναι γνωστό ότι μεταφέρουν και στο σπίτι διάφορες τέτοιες ουσίες δώρο και για τα παιδιά τους.

Και εδώ το ερώτημα, κύριε Υπουργέ, είναι ποιος σας έδωσε το δικαίωμα να νομοθετείτε τέτοιους όρους εξόντωσης των εργατών, για να γεμίζουν πιο γρήγορα τα σεντούκια των μετόχων καπιταλιστών. Και μην μας πείτε το 41%, γιατί αν ήσασταν, που δεν ήσασταν, στην προχθεσινή μεγαλειώδη απεργία που όλος ο λαός της περιοχής ήταν στο πλευρό των μεταλλωρύχων, δεν θα βρίσκατε ούτε το 1%.

Οι μεταλλωρύχοι, λοιπόν, είπαν όλοι «όχι». Άρα, δεν υπάρχει καμμία συναίνεση. Και το είπαν για λογαριασμό όλης της εργατικής τάξης. Στο πλευρό τους είπαν «όχι» προς όλους τους εργοδότες, όλος ο λαός της περιοχής και δεκάδες συνδικάτα και ξέρετε όχι από αυτά τα τζούφια, αλλά τα άλλα που δεν ξέρουν από φόβο και δεν λογαριάζουν θυσίες.

Να πάρει πίσω, λοιπόν, τις αξιώσεις της, κύριε Υπουργέ η εργοδοσία, αλλά να πάρει πίσω και τη σύμβαση που υπέγραψε -αυτό που είπατε- ο εργολάβος για εντεκάωρο και το έκανε με εκβιασμό ότι μόνο έτσι θα συνεχίσει το έργο που ανέλαβε, αλλιώς τελειώνει.

Και βέβαια εμείς θα δώσουμε τη μάχη ως Κομμουνιστικό Κόμμα στο πλευρό των εργαζομένων των μεταλλωρύχων, αλλά και όλων των άλλων για άμεση νομοθέτηση για μεγάλη αύξηση των μισθών, για πολύ λιγότερα χρόνια εργασίας και δραστική μείωση του εργάσιμου χρόνου. Γιατί αυτό, κύριε Υπουργέ, είναι η πρόοδος και το δίκαιο σήμερα.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο ΥφυπουργόςΕργασίας και Κοινωνικής Ασφάλισης κ. Σπανάκης.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Κύριε συνάδελφε, θα το επαναλάβω. Καμμία έκπτωση στην εφαρμογή της εργατικής νομοθεσίας. Και όπως ανέφερα στην πρωτολογία μου, μία επιχείρηση δικαιούται να εφαρμόσει διευθέτηση του χρόνου εργασίας των εργαζομένων, εφόσον πληρούνται όλες οι προβλεπόμενες στον νόμο προϋποθέσεις.

Και σε ότι αφορά την εταιρεία, στην οποία αναφέρεστε στην ερώτησή σας, η επιχείρηση έχει υποβάλλει το Έντυπο Οργάνωσης Χρόνου Εργασίας για δεκαεπτά εργαζόμενους. Επειδή κατά τον έλεγχο της Επιθεώρησης Εργασίας στις 15 Απριλίου του 2024, στον οποίο αναφέρθηκα και στην πρωτολογία μου, δεν διαπιστώθηκε διαβούλευση της επιχείρησης με επιχειρησιακό σωματείο ή ένωση προσώπων, όπως απαιτούν οι σχετικές διατάξεις που σας ανέφερα για τη νομοθεσία που εμείς ψηφίσαμε, αλλά ούτε και τροποποίηση των όρων εργασίας των εργαζομένων κατόπιν συμφωνίας, η επιχείρηση κλήθηκε σε παροχή γραπτών εξηγήσεων και συνεπώς, ο έλεγχος από την Επιθεώρηση Εργασίας, σήμερα που μιλάμε, βρίσκεται σε εξέλιξη. Με την ολοκλήρωση του ελέγχου, εφόσον διαπιστωθούν παραβάσεις, να είστε βέβαιος, κύριε συνάδελφε, ότι η Ανεξάρτητη Αρχή της Επιθεώρησης Εργασίας θα επιβάλει τις προβλεπόμενες στον νόμο κυρώσεις.

Στο σημείο αυτό να σας θυμίσω ότι επειδή συζητάμε για εργαζόμενους σε ιδιαίτερες συνθήκες εργασίας σύμφωνα με την ισχύουσα νομοθεσία οι εν λόγω ασφαλισμένοι τυγχάνουν ειδικότερης αντιμετώπισης και ευνοϊκότερης συνταξιοδότησης, εντασσόμενοι στον κανονισμό βαρέων και ανθυγιεινών επαγγελμάτων.

Κύριε συνάδελφε, με τις θεσμικές μας πρωτοβουλίες, με τις πρωτοβουλίες της Κυβερνήσεως Κυριάκου Μητσοτάκη, τα δικαιώματα των εργαζομένων διασφαλίζονται στο ακέραιο, διότι εμείς πετυχαίνουμε την αποτελεσματική εφαρμογή της εργατικής νομοθεσίας.

Και να σας αναφέρω -και αυτό είναι πολύ σημαντικό- ότι η συνολική δραστηριότητα της Ανεξάρτητης Αρχής της Επιθεώρησης Εργασίας αυξήθηκε το 2023 κατά 13% σε σχέση με το 2022, όπως σας είπα προηγουμένως. Το 2023 έγιναν εβδομήντα τέσσερις χιλιάδες τριάντα τρεις έλεγχοι, ενώ το 2022 έγιναν εξήντα πέντε χιλιάδες διακόσιοι ογδόντα έξι. Ειδικότερα η επιθεώρηση των εργασιακών σχέσεων -διότι έχουμε ελέγχους και για την υγεία και ασφάλεια και για τις εργασιακές σχέσεις- το 2023 πραγματοποίησε σαράντα χιλιάδες διακόσιους είκοσι ελέγχους, δηλαδή, τρεις χιλιάδες εννιακόσιους επτά ελέγχους περισσότερους από το 2022. Είναι μία αύξηση της τάξεως του 11%.

Και επειδή σύμφωνα με τα οικονομικά δεδομένα, τα τελευταία χρόνια πάνω από σαράντα χιλιάδες επιχειρήσεις έχουν δημιουργηθεί, θέλω να σας πω ότι οι ελεγκτικές αρχές, η αγορά εργασίας και ο μηχανισμός του δημοσίου θα προσαρμοστεί στις σύγχρονες ανάγκες για να αντιμετωπίσουμε και τα σύγχρονα προβλήματα που θα έρθουν μπροστά μας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Να φέρουμε και κανέναν εργαζόμενο, όπως είπατε, κύριε Υπουργέ, επειδή έχουμε κενές θέσεις. Να βρούμε τρόπους για να έρθουν και οι εργαζόμενοι, ώστε να μπορέσουν να λειτουργήσουν και οι επιχειρήσεις.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Άρα, συμφωνείτε μαζί μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν ξέρω. Εγώ συμφωνώ με το να υπάρχουν, αλλά δεν βλέπω να έρχονται. Αυτό είναι το μεγάλο ζήτημα. Το θέμα δεν είναι να συμφωνούμε. Το θέμα είναι να κάνουμε και κάτι. Ξέρετε, αν και εσείς περιμένετε να λυθούν τα θέματα με θαύματα, δεν γίνεται η δουλίτσα έτσι.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι οι Υπουργοί Κοινωνικής Συνοχής και Οικογένειας, Εθνικής Οικονομίας και Οικονομικών, Εξωτερικών, Εσωτερικών, Παιδείας, Θρησκευμάτων και Αθλητισμού, Υγείας, Προστασίας του Πολίτη, Ανάπτυξης, Εργασίας και Κοινωνικής Ασφάλισης, Δικαιοσύνης, Πολιτισμού, Μετανάστευσης και Ασύλου, Ψηφιακής Διακυβέρνησης, Επικρατείας, οι Αναπληρωτές Υπουργοί Εθνικής Οικονομίας και Οικονομικών και Εσωτερικών, καθώς και ο Υφυπουργός στον Πρωθυπουργό κατέθεσαν στις 18 Απριλίου 2024 σχέδιο νόμου: «Αναμόρφωση του προγράμματος «Στέγαση και Εργασία για τους αστέγους» και άλλες ρυθμίσεις για τη βελτίωση των υπηρεσιών κοινωνικής πρόνοιας - Σύσταση οριζόντιων υποστηρικτικών υπηρεσιών του Υπουργείου Κοινωνικής Συνοχής και Οικογένειας και άλλες διατάξεις».

Συνεχίζουμε με την τέταρτη με αριθμό 953/9-4-2024 επίκαιρη ερώτηση πρώτου κύκλου της Βουλευτού Φλώρινας της Κοινοβουλευτικής Ομάδας «Νέα Αριστερά» κ. Θεοπίστης (Πέτης) Πέρκα προς τον Υπουργό Κλιματικής Κρίσης και Πολιτικής Προστασίας, με θέμα: «Ανεπαρκής ο σχεδιασμός της Κυβέρνησης εν όψει της αντιπυρικής περιόδου».

Ορίστε, κυρία Πέρκα, έχετε τον λόγο.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ.

Στις 6 Απριλίου, κύριε Υπουργέ, η Κοινοβουλευτική Ομάδα της Νέας Αριστεράς κάλεσε την Κυβέρνηση να κηρύξει εκτάκτως την έναρξη της αντιπυρικής περιόδου, με πάνω από εβδομήντα πυρκαγιές το Σάββατο 6 Απριλίου και με ογδόντα οκτώ ενεργά μέτωπα την Κυριακή 7 Απριλίου. Είναι άξιον απορίας, λέγαμε, γιατί η Κυβέρνηση δεν επισπεύδει την έναρξη της αντιπυρικής περιόδου. Από τις αρχές Απριλίου είχαν ξεσπάσει πυρκαγιές σε Λακωνία, Κρήτη, Αργολίδα, Αιτωλοακαρνανία, Αττική, Θεσσαλία, Πέλλα, Αχαΐα και Δράμα.

Μετά την κατάθεση της επίκαιρης ερώτησης και τις έντονες πιέσεις που ασκήθηκαν, ανακοινώθηκε ότι για το βόρειο και νότιο Αιγαίο και την Κρήτη η αντιπυρική περίοδος ξεκίνησε στις 15 Απριλίου 2024.

Μετά τις πυρκαγιές που ξέσπασαν στις αρχές Απριλίου, είναι η πρώτη φορά που περιοχές τίθενται σε κατάσταση υψηλού κινδύνου τρεις εβδομάδες πριν την έναρξη της αντιπυρικής περιόδου. Στην περίοδο που η κλιματική κρίση είναι παρούσα δεν μπορεί η Κυβέρνηση να περιμένει έως τον Μάιο για να κηρύξει την έναρξη της αντιπυρικής περιόδου επίσημα σε ολόκληρη την επικράτεια.

Κύριε Υπουργέ, τα δεδομένα έχουν αλλάξει δραματικά και απαιτείται να προσαρμοστούμε σε αυτά. Χαρακτηριστικό παράδειγμα είναι ότι οι πρόσφατες πυρκαγιές στα Πιέρια Όρη και στην Πύλη Βροντερού στις Πρέσπες συνέβησαν σε δασικά οικοσυστήματα που δεν θεωρούνται εκλεκτά, είναι σε υψηλό υψόμετρο στη βόρεια και όχι στην παραδοσιακά πυρόπληκτη νότια Ελλάδα.

Το καλοκαίρι του 2023 σύμφωνα με τα στοιχεία του ευρωπαϊκού συστήματος πληροφόρησης για δασικές πυρκαγιές, η Ελλάδα κατατάσσεται στην πρώτη θέση μεταξύ των κρατών της Ευρωπαϊκής Ένωσης και γενικότερα της Ευρώπης, αλλά και μεταξύ των κρατών της Μέσης Ανατολής και της Αφρικής, ως η χώρα με τις περισσότερες καμένες εκτάσεις. Καταγράφονται ένα εκατομμύριο εφτακόσιες είκοσι έξι χιλιάδες καμένα στρέμματα, σε ένα ποσοστό 41,9 της συνολικής καμένης γης στα κράτη της Ευρωπαϊκής Ένωσης. Η υπηρεσία Copernicus ανέφερε ότι η πυρκαγιά στον Έβρο αποτέλεσε τη μεγαλύτερη καταστροφή στην Ευρώπη από τότε που υπάρχει καταγραφή δεδομένων. Σύμφωνα με το «BLOOMBERG» η Ελλάδα υπέστη τις περισσότερες ζημιές με εκτιμώμενο κόστος να φτάνει το 1,6 δισεκατομμύριο.

Μετά από αυτό το ρεκόρ των καμένων εκτάσεων το 2023 θα περιμέναμε η Κυβέρνηση να έχει θέσει σε απόλυτη προτεραιότητα τον αρχικό σχεδιασμό και να έχει δώσει έμφαση στην πρόληψη. Ο κύριος Υπουργός μας παρουσίασε με τον Αρχηγό του Πυροσβεστικού Σώματος ένα νέο επιχειρησιακό δόγμα. Δυστυχώς, διαπιστώσαμε ότι ένας από τους βασικούς πυλώνες του νέου δόγματος είναι η αύξηση του αριθμού του πληρώματος των οχημάτων από δύο σε τρία άτομα, η επιβολή γενικών επιφυλακών και μαζικών μετακινήσεων των πυροσβεστών ανά την επικράτεια λόγω έλλειψης προσωπικού και όχι οι προσλήψεις. Είναι φανερό ότι το νέο δόγμα βασίζεται σε ξεπερασμένα υλικά που δεν ανταποκρίνονται στα νέα δεδομένα της κλιματικής κρίσης.

Θεωρούμε ότι η Κυβέρνηση για άλλη μια φορά εμφανίζεται απροετοίμαστη εν όψει της αντιπυρικής περιόδου με εμφανή την έλλειψη ενός ολοκληρωμένου σχεδίου αντιπυρικής προστασίας. Δεν εστιάζει στην πρόληψη. Είναι χωρίς ολοκληρωμένη διαχείριση και προστασία των δασών, με τις δασικές υπηρεσίες χωρίς χρηματοδότηση και προσωπικό και διατηρώντας αντιεπιστημονική και χωρίς τεκμηρίωση προσέγγιση.

Και ρωτάμε: Θα επισπεύσετε εκτάκτως την έναρξη της αντιπυρικής περιόδου; Το νέο δόγμα για την αντιμετώπιση των δασικών πυρκαγιών ανταποκρίνεται στα νέα δεδομένα της κλιματικής κρίσης; Η Κυβέρνηση έλαβε υπ’ όψιν της τα αρνητικά ρεκόρ του 2023 κι είναι έτοιμη να αντιμετωπίσει τις προκλήσεις της φετινής αντιπυρικής περιόδου;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ορίστε, κύριε Υπουργέ, έχετε τον λόγο.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, κυρία Πέρκα, πράγματι σε λιγότερο από δύο εβδομάδες εκκινεί τυπικά η αντιπυρική περίοδος η οποία αναμένεται να είναι αρκετά δύσκολη, με έντονες προκλήσεις. Ωστόσο, επιτρέψτε μου να επισημάνω ότι επί της ουσίας έχει ξεκινήσει από πολύ νωρίτερα, στο πλαίσιο μιας πυρετώδους προετοιμασίας και υλοποίησης σειράς ενεργειών, που έχουν ως σκοπό την ενίσχυση της αντιπυρικής θωράκισης, την επιχειρησιακή ευελιξία και την καλύτερη ανταπόκριση του μηχανισμού δασοπυρόσβεσης.

Προς την κατεύθυνση αυτή ξεκινήσαμε την ενίσχυση του Πυροσβεστικού Σώματος με το κατάλληλο ανθρώπινο δυναμικό, δηλαδή, προχωρήσαμε στην πρόσληψη εννιακοσίων ενενήντα ατόμων, μεταξύ των οποίων εξακοσίων πενήντα δασοκομάντος που θα προστεθούν στους πεντακόσιους που προσλάβαμε το 2022.

Με σχετική διάταξη φροντίσαμε για την επαναπρόσληψη επτακοσίων σαράντα ενός εποχικών πυροσβεστών, των οποίων ο συνολικός αριθμός θα ανέλθει στις δύο χιλιάδες πεντακόσιους. Με αντίστοιχη διάταξη ανανεώσαμε τη θητεία επτακοσίων τριάντα εννιά πυροσβεστών πενταετούς υποχρέωσης, των οποίων ο συνολικός αριθμός ανέρχεται στα δύο χιλιάδες τριακόσια σαράντα επτά άτομα. Και τέλος, προχωρήσαμε στη δημιουργία δέκα νέων μονάδων δασοκομάντος, αυξάνοντας το συνολικό τους αριθμό στις δεκαέξι σε όλη την επικράτεια, ενώ στις δέκα από αυτές θα διατίθενται ελικόπτερα μεταφοράς προσωπικού, με επιπλέον δυνατότητα την αεροπυρόσβεση.

Όσον αφορά στα εναέρια μέσα, θα διατίθενται τριάντα τέσσερα αεροσκάφη και ελικόπτερα του εθνικού εναερίου στόλου για αεροπυρόσβεση, καθώς επίσης και επτά εναέρια μέσα εναέριας επιτήρησης και συντονισμού των επιχειρήσεων. Επιπρόσθετα, θα διατίθενται σαράντα εννιά μισθωμένα αεροσκάφη και ελικόπτερα τα οποία θα αναπτυχθούν σταδιακά για εκατόν είκοσι ημέρες το καθένα, από 1η Μαΐου έως 31η Οκτωβρίου.

Στο πλαίσιο της επιχειρησιακής δράσης, προχωρήσαμε στην επικαιροποίηση του επιχειρησιακού σχεδιασμού ο οποίος περιλαμβάνει: Αύξηση της επιτήρησης από το έδαφος και τον αέρα με περισσότερα πυροφυλάκια, τις περιπολίες «ΘΗΣΕΑΣ» που πραγματοποιούνται με εξήντα μηχανές βουνού, αύξηση των περιπόλων των δασικών υπηρεσιών, των Ενόπλων Δυνάμεων και της ΕΛΑΣ, ανάπτυξη των δυνάμεων του Πυροσβεστικού Σώματος σε περιοχές κινδύνου για να βρίσκονται γρηγορότερα σε πιθανές ενάρξεις, χρησιμοποίηση των μη επανδρωμένων αεροσκαφών του Πυροσβεστικού Σώματος σε όλες τις περιφερειακές διοικήσεις, διασπορά των αεροπορικών δυνάμεων σε είκοσι τέσσερις βάσεις στην επικράτεια, εκ των οποίων οι εννέα σε νησιά και με εναέριες περιπολίες σε ημέρες και περιοχές υψηλού κινδύνου με έμφορτα αεροσκάφη, που θα μπορούν να επεμβαίνουν άμεσα ή να κατευθύνονται από το ΕΣΚΕΔΙΚ σε πρώτο χρόνο για την αντιμετώπιση ενός συμβάντος.

Όσον αφορά τον συντονισμό των φορέων που εμπλέκονται στην αντιμετώπιση των δασικών πυρκαγιών, από τον Γενάρη έχουν ξεκινήσει οι διυπουργικές συσκέψεις για τον συντονισμό των δράσεων όλων των συναρμόδιων Υπουργείων και φορέων.

Από τον Φεβρουάριο, ξεκινήσαμε και πραγματοποιούνται συντονιστικές συσκέψεις σε επίπεδο περιφερειών με τη συμμετοχή της πολιτικής ηγεσίας του Υπουργείου και όλων των εμπλεκόμενων φορέων στον μηχανισμό αντιμετώπισης καταστροφών.

Στον τομέα της πρόληψης, προχωρήσαμε σε συνεργασία με το Υπουργείο Πολιτισμού στην υλοποίηση δράσεων για δώδεκα αρχαιολογικούς χώρους.

Επίσης σε συνεργασία με το Υπουργείο Περιβάλλοντος και Ενέργειας υλοποιείται το πρόγραμμα «ANTINERO» που αφορά σε καθαρισμούς περιαστικών δασών, αλσών, δασικών εκτάσεων, πέριξ αρχαιολογικών χώρων καθώς επίσης και διάνοιξη αντιπυρικής ζωνών και δασικών δρόμων αξίας 270 εκατομμυρίων ευρώ.

Για την ενίσχυση των δασικών υπηρεσιών είναι σε εξέλιξη ο διαγωνισμός για την πρόσληψη πεντακοσίων υπαλλήλων μέσω ΑΣΕΠ και χιλίων διακοσίων εποχικών. Τέλος σε συνεργασία με το Υπουργείο Εσωτερικών διατέθηκαν από τον Μάρτιο διπλασιασμένα τα κονδύλια προς τους δήμους αξίας 30 εκατομμυρίων ευρώ. Προχωρήσαμε και σε νομοθετικές ρυθμίσεις που δίνουν τη δυνατότητα στον ΑΔΜΗΕ και στον ΔΕΔΔΗΕ να κάνουν καθαρισμούς εκατέρωθεν των δικτύων τους.

Χθες υπογράψαμε και σχετικές προγραμματικές συμφωνίες, ενώ οι εργασίες τους έχουν ξεκινήσει από τις αρχές του έτους. Τέθηκε σε εφαρμογή ο κανονισμός πυροπροστασίας ακινήτων εντός και πλησίον δασικών εκτάσεων, που αφορούν στις υποχρεώσεις των δήμων και των ιδιοκτητών και αυστηροποιήθηκε το νομικό πλαίσιο για τους καθαρισμούς. Τέλος, αυστηροποιήθηκαν τα διοικητικά πρόστιμα από 50 έως 50.000 ευρώ για τους παραβάτες των διατάξεων πυροπροστασίας.

Κύρια Πέρκα, όσα προανέφερα αποτελούν μόνο ένα μικρό μέρος του συνολικού επιχειρησιακού σχεδιασμού και των δράσεων του Υπουργείου μας και θεωρώ ότι γίνεται κατανοητό πως η αντιπυρική περίοδος δεν διαρκεί από 1η Μαΐου έως 31 Οκτωβρίου, αλλά για εμάς δεν σταματάει ποτέ. Ο μηχανισμός στο σύνολό του βρίσκεται σε μία διαρκή προετοιμασία και ετοιμότητα, προκειμένου να ανταποκριθεί στις σύγχρονες απαιτήσεις και ανάγκες.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Πέρκα για τρία λεπτά.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Κύριε Υπουργέ, σας άκουσα προσεκτικά και εύχομαι να είναι έτσι όπως τα λέτε. Πολύ αμφιβάλλουμε όμως. Δηλαδή μας λέτε να μην ανησυχούμε; Το φετινό καλοκαίρι θα αποδειχτεί πολύ δυσκολότερο, αφού οι επιπτώσεις της κλιματικής κρίσης είναι εδώ και όλο και πιο βίαιες. Ο φετινός χειμώνας στην Ευρώπη είναι ο πιο ζεστός από το 1855. Τα δεδομένα του εθνικού αστεροσκοπείου λένε ότι είναι ο θερμότερος που έχει καταγραφεί ποτέ στον πλανήτη. Ο περσινός καύσωνας ήταν ο μεγαλύτερος σε διάρκεια. Οι φωτιές αποτελούν μια συνεχή απειλή.

Άκουσα αυτά που είπατε. Φυσικά είδα πάλι περισσότερη μετάθεση και έννοια στην καταστολή και όχι τόσο στην πρόληψη. Δεν κάνετε προσλήψεις αλλά κυρίως εποχικοί και δεν ξέρω με τι άλλες συνθήκες είναι οι εργαζόμενοι. Επιτέλους πρέπει το Υπουργείο να καταλάβει ότι πρέπει να προσλάβει και να στηρίξει τις υπηρεσίες.

Ανησυχούμε πολύ για την έλλειψη συντονισμού, για την έλλειψη ετοιμότητας, για την έλλειψη επαρκούς σχεδιασμού, συνολικού σχεδιασμού. Και τα πρώτα δείγματα είναι ιδιαίτερα ανησυχητικά με τις πρόσφατες πυρκαγιές. Πέρυσι επίσης είχαμε υπερφιλόδοξες δηλώσεις του προηγούμενου Υπουργού Κλιματικής Κρίσης, του κ. Στυλιανίδη -που υποτίθεται ότι ήταν και πολύ ειδικός στο θέμα φυσικών καταστροφών- ότι η Ελλάδα θα μετατραπεί σε ευρωπαϊκό κόμβο της Ανατολικής Μεσογείου σε ό,τι αφορά την πολιτική προστασία και τη μεγάλη ενίσχυση του μηχανισμού αντιμετώπισης και είχαμε τα γνωστά αποτελέσματα.

Εδώ πρέπει να συνεργαστείτε και με την επιστημονική κοινότητα. Εγώ θα έλεγα ότι είναι επιτακτική η ενίσχυση της Πυροσβεστικής Υπηρεσίας, της Πολιτικής Προστασίας και των δασικών υπηρεσιών, γιατί αυτοί είναι οι τρεις βασικοί πυλώνες για την πρόληψη των δασικών πυρκαγιών.

Ξέρουμε τι έχει συμβεί με τις δασικές υπηρεσίες. Είναι τραγική η υποστελέχωσή τους. Η προστασία από τις επιπτώσεις της κλιματικής αλλαγής πρέπει να γίνει με απόλυτη προτεραιότητα για την πολιτεία. Δεν γίνεται να ξεκινάμε το καλοκαίρι με τρεισήμισι χιλιάδες κενές οργανικές θέσεις στην Πυροσβεστική. Δεν γίνεται να έχουμε σε ομηρία δυόμισι χιλιάδες εποχικούς πυροσβέστες και να μην τους νομιμοποιούμε, να τους καλούμε τελευταία στιγμή χωρίς απολύτως καμμία προετοιμασία και να τους βάζουμε στη μάχη με τις φωτιές. Δεν έχουν εκπαίδευση.

Σύμφωνα δε με τις συστάσεις του περιβαλλοντικού προγράμματος του ΟΗΕ -και αναφέρομαι στην πρόσβαση στην πρόληψη γιατί έχει μεγάλη σημασία- και όπως μας δείχνει και το παράδειγμα της Πορτογαλίας, το 40% των διαθέσιμων πόρων κατ’ ελάχιστον θα έπρεπε να επενδύονται στην πρόληψη. Ειδικά τώρα για τις δασικές υπηρεσίες, που είναι οι αρμόδιες υπηρεσίες για τον σχεδιασμό και την επόπτευση μέτρων πρόληψης στα δάση, δεν έχετε κάνει τίποτα σε ό,τι αφορά την ενίσχυσή τους με πόρους. Σας έχουμε καταθέσει και μια ερώτηση και περιμένουμε την απάντηση. Απαιτείται, λοιπόν, μόνιμη και ουσιαστική σύνδεση της επιστημονικής έρευνας με τη διαχείριση των δασικών οικοσυστημάτων.

Από την επιστημονική κοινότητα κατατίθενται συνεχώς προτάσεις, όπως η ενεργή διαχείριση της δασικής βλάστησης με στόχο τη στοχευμένη μείωση της βιομάζας, παραδείγματος χάριν βόσκηση, υλοτομία, ρητινοσυλλογή και διαχειριστικών πρακτικών όπως η διαχείριση της βλάστησης με μηχανικά μέσα και με προδιαγεγραμμένη καύση, ενίσχυση της κοινωνικής συμμετοχής και ενεργοποίηση της κοινωνίας σε τοπικό επίπεδο με την κατάρτιση των τοπικών σχεδίων πρόληψης σε επίπεδο δήμου.

Και εδώ θέλω να σας πω το εξής, έχει κυκλοφορήσει και έχει αναστατώσει και όλους τους δήμους της χώρας και όλη την κοινωνία -γιατί όλα τα χωριά είναι δίπλα σε δάση- αυτή η ιστορία με τον κανονισμό, αυτό που μεταφέρει η πολιτεία την ευθύνη στους κατοίκους και στους δήμους. Δώσατε μια παράταση. Από το ΥΠΕΝ έχει βγει αυτός κανονισμός. Αυτά είναι απαράδεκτα. Εδώ η πολιτεία πρέπει να προστατέψει τους πολίτες.

Μιλάμε για ολοκληρωμένο, λοιπόν, και κοινωνικά υπόλογο αντιπυρικό σχεδιασμό, ενίσχυση της κλιματικής ανθεκτικότητας και οικολογικής κατάστασης των πιο ευάλωτων δασών, δημιουργία εξειδικευμένου σώματος δασοπυρόσβεσης με ειδική εκπαίδευση και βεβαίως -αυτό είναι γενικότερο- ενός κλιματικά ανθεκτικού χωρικού σχεδιασμού με την κατάργηση της εκτός σχεδίου δόμησης, την ένταξη της διαχείρισης των περιβαλλοντικών και κλιματικών κινδύνων στη χωροταξία, την πολεοδομία και τις αναπτυξιακές πολιτικές. Υπάρχει η τραγική συγκυρία να συζητάμε αυτές τις μέρες το νομοσχέδιο του ΥΠΕΝ, τέσσερα νομοσχέδια σε ένα…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα τα πείτε στο νομοσχέδιο.

**ΘΕΟΠΙΣΤΗ (ΠΕΤΗ) ΠΕΡΚΑ:** Αλλά όλα αυτά -κλείνω κύριε Πρόεδρε- θέλουν γενναίες πολιτικές και αποφάσεις, που η Κυβέρνησή σας δεν μας έχει αποδείξει ότι μπορεί να τις πάρει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κύριος Υπουργός.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Απ’ ότι καταλαβαίνω εστιάσατε σε δύο κυρίως τομείς. Ο βασικότερος ήταν η πρόληψη και ο δεύτερος ήταν η ενίσχυση του μηχανισμού της αντιμετώπισης φυσικών καταστροφών στο σύνολό του. Αλλά απ’ όσα σας είπα προηγουμένως αντιλαμβάνομαι ότι δεν ακούσατε πραγματικά τις ενέργειες τις οποίες κάνουμε και στους δύο τομείς.

Πρώτα απ’ όλα να σας πω για τον τομέα της πρόληψης. Μέχρι το 2019 που ήσασταν και εσείς στέλεχος και μέλος της κυβέρνησης του ΣΥΡΙΖΑ, διατίθενται κάθε χρόνο 18,5 εκατομμύρια από το Υπουργείο Εσωτερικών προς τους δήμους. Αυτά ήταν τα λεφτά που διατίθενται για καθαρισμούς, για αποψίλωση, για πρόσληψη προσωπικού κ.ο.κ.. Και δίδοντο και κάπου 20 με 25 εκατομμύρια στις δασικές υπηρεσίες για να φροντίσουν τα δάση. Αυτά ήταν.

Τα τελευταία χρόνια τι κάνουμε στον τομέα της πρόληψης; Πρώτα απ’ όλα τα 18,5 εκατομμύρια προς τους δήμους έγιναν 30 εκατομμύρια. Επιπλέον η εξαγγελία του Υπουργού του ΥΠΕΝ κ. Σκυλακάκη, είναι ότι θα διατεθούν επιπλέον 30 εκατομμύρια προς τους δήμους, ακριβώς για να κάνουν τους καθαρισμούς πέριξ οικισμών που βρίσκονται πλησίον ή εντός δασικών εκτάσεων.

Επιπλέον έχει ξεκινήσει εδώ και τρία χρόνια ένα τεράστιο πρόγραμμα, που λέγεται «ANTINERO». Το 2022 διατέθηκαν 72 εκατομμύρια ευρώ για καθαρισμούς δασικών εκτάσεων περιαστικών αλσών, πέριξ αρχαιολογικών χώρων και για να διανοιχθούν αντιπυρικές ζώνες και δασικοί δρόμοι. Το 2023 διατέθηκαν 86 εκατομμύρια. Και φέτος διατίθενται 270 εκατομμύρια. Μια τεράστια προσπάθεια σε όλη την επικράτεια να καθαριστούν όλα αυτά που σας είπα. Τριάντα δύο προγράμματα αφορούν μόνο στην Αττική.

Θα μου πείτε, φτάνουν; Προφανώς όταν έχουμε εγκαταλείψει επί δεκαετίες ολόκληρες όλα αυτά τα δασικά συστήματα, περιαστικά δάση, θέλει μια διαρκή συνεχή προσπάθεια κάθε χρόνο, έτσι ώστε χρόνο με το χρόνο να βελτιωθεί αυτή η κατάσταση στην οποία υπήρχε μια εγκατάλειψη.

Από εκεί και πέρα διατίθενται 51 εκατομμύρια στις δασικές υπηρεσίες για να κάνουν έργα και δράσεις δικές τους. Και βέβαια, όπως προανέφερα, ήρθαμε χθες σε μια συμφωνία με τον ΑΔΜΗΕ και ΔΕΔΔΗΕ. Μόνο ο ΔΕΔΔΗΕ θα διαθέσει περίπου 500 εκατομμύρια για να κάνει καθαρισμούς εντός δασών ένθεν κακείθεν των δικτύων του, έτσι ώστε να έχουμε και αντιπυρικές ζώνες αλλά και προστασία από τα δίκτυα και στα δίκτυα.

Πέραν τούτου όσον αφορά την ενίσχυση με ανθρώπινο δυναμικό για τις δασικές υπηρεσίες, έχει προκηρυχθεί ένας διαγωνισμός μετά από χρόνια. Πράγματι έχετε δίκιο και εμείς το αναγνωρίζουμε ότι δεν είχαν γίνει πράγματα. Αλλά όταν δεν προσλάβατε ούτε έναν κατά τη διάρκεια της διακυβέρνησής σας, τώρα προσλαμβάνονται πεντακόσιοι δασολόγοι και δασικοί μέσω του ΑΣΕΠ και χίλιοι διακόσιοι εποχικοί.

Πάμε παρακάτω. Τι κάνουμε όσον αφορά την ενίσχυση του Πυροσβεστικού Σώματος, που αποτελεί τον κυρίαρχο επιχειρησιακό βραχίονα της Πολιτικής Προστασίας; Πρώτα απ’ όλα προχωράμε στην υλοποίηση του προγράμματος «ΑΙΓΙΣ». Ήδη έχουμε υπογράψει τέσσερα προγράμματα. Όσον αφορά τα εναέρια μέσα και τα επίγεια μέσα, θα αποκτήσουμε χίλια οκτακόσια οχήματα για το πυροσβεστικό σώμα. Υπογράφεται η πρώτη παρτίδα των τετρακοσίων οχημάτων. Συνολικά θα διατεθούν 365 εκατομμύρια ευρώ. Πέραν τούτου θα αποκτήσουμε τα Canadair, που θα αργήσουν και δέκα ελικόπτερα.

Σας λέω, όμως, ότι μέχρι τότε νοικιάσαμε για φέτος σαράντα εννέα εναέρια μέσα. Πόσα νοικιάσατε κατά τη διάρκεια της διακυβέρνησής σας; Δέκα κατ’ έτος!

**ΘΕΟΠΙΣΤΗ (ΠΕΤΗ) ΠΕΡΚΑ:** Πείτε μας τι θα γίνει σήμερα, κύριε Υπουργέ. Τι είναι αυτά που λέτε;

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ήσασταν κι εσείς. Νοικιάσατε δέκα κατ’ έτος. Το 2019 δεκατέσσερα. Τα αυξήσαμε και τα πήγαμε στα σαράντα εννέα.

Ας δούμε τι κάνουμε όσον αφορά την ενίσχυση του ανθρώπινου δυναμικού. Θα σας πω ενδεικτικά ότι το 2020 το Πυροσβεστικό Σώμα είχε δεκατρείς χιλιάδες διακόσια πενήντα εφτά άτομα. Το 2023 με τις προσλήψεις που κάναμε, περίπου χίλια άτομα, αυξήθηκε στα δεκατέσσερις χιλιάδες εκατόν εξήντα δύο. Αν αφαιρέσουμε κάποιους που απολύθηκαν, φτάσαμε στους δεκατέσσερις χιλιάδες εκατόν εξήντα δύο. Και φέτος με τις προσλήψεις που κάνουμε, επίσης χιλίων ατόμων, θα φτάσουν τα δεκαπέντε χιλιάδες εκατό άτομα.

Στόχος μας είναι να φτάσουμε το Πυροσβεστικό Σώμα στην οροφή των δεκαεπτά χιλιάδων ατόμων. Αυτό είναι κάτι το οποίο εμείς το αναδείξαμε, γιατί η οροφή του Πυροσβεστικού Σώματος μέχρι πριν από μερικά χρόνια ήταν περίπου δεκαπέντε χιλιάδες τριακόσια άτομα. Εμείς βάλαμε μπροστά το προσωπικό του Πυροσβεστικού Σώματος, τους επιτελείς, να μας πουν πόσους χρειάζονται. Και σύμφωνα με την μελέτη τους, χρειάζονται δεκαεπτά χιλιάδες άτομα. Ήδη θα φτάσουν φέτος τα δεκαπέντε χιλιάδες εκατό άτομα. Και χρόνο με τον χρόνο και με μία στρατηγική σχεδίαση φροντίζουμε να ενισχύσουμε το Πυροσβεστικό Σώμα και στο σύνολό του τον μηχανισμό Πολιτικής Προστασίας που πρέπει να ισχυροποιηθεί, έτσι ώστε να μπορεί να αντιμετωπίζει περισσότερο αποτελεσματικά τις φυσικές καταστροφές, οι οποίες έρχονται όλο και πιο συχνά και όλο και πιο έντονα. Αυτό είναι κάτι που αναγνωρίζουμε και δεν θα εφησυχάσουμε. Όπως σας είπα, για εμάς η αντιπυρική περίοδος διαρκεί όλον τον χρόνο.

Όσον αφορά τώρα τις πυρκαγιές που αναφέρατε -και κλείνω με αυτό, κύριε Πρόεδρε- και στα Πιέρια και στην Ιεράπετρα, αλλά και όλες οι άλλες, πράγματι μας ανησύχησαν ιδιαίτερα. Όμως, απέδειξαν την ικανότητα του μηχανισμού και την ανταπόκριση του νέου δόγματος, το οποίο εσείς κατηγορήσετε, έτσι ώστε να ελεγχθούν σε πρώτο χρόνο και να αντιμετωπίσουν χωρίς καταστροφή.

Η φωτιά στα Πιέρια όρη πέρασε από δύο χιλιάδες εξακόσια στρέμματα χωρίς να κάψει δέντρα. Έκαψε τον υπόροφο. Με τη συντονισμένη προσπάθεια, όμως, όλων των παικτών, των Ενόπλων Δυνάμεων, της τοπικής αυτοδιοίκησης και βέβαια των πυροσβεστών και των δασοκοκομάντων μας που ανέβηκαν σε πλαγιές με ογδόντα και ενενήντα μοίρες κλίση με τον εξοπλισμό τους για να φτάσουν την έρπουσα φωτιά, κατάφεραν και να την ελέγξουν. Το ίδιο έγινε και στην Ιεράπετρα.

Και κλείνω με τούτο. Όσον αφορά τις πυρκαγιές που λέτε, τα αρνητικά στοιχεία που έχουμε, θα δώσω στα Πρακτικά για να έχετε μια εικόνα όσον αφορά κατά έτος πόσες τέτοιες φωτιές έχουμε. Είναι φωτιές που βάζουν οι αγρότες μας για να κάψουν τα κλαδέματά τους. Και βέβαια, αναγκαστικά θα πρέπει να καεί αυτή η καύσιμη ύλη, γιατί δεν πρέπει να μείνει εκεί. Θα πρέπει, όμως, να λαμβάνουν τα απαραίτητα μέτρα και να εφαρμόζουν την πυροσβεστική διάταξη 9 και την πυροσβεστική διάταξη 19, όσον αφορά τα μέτρα και τις συνθήκες με τις οποίες θα βάλουν τη φωτιά για να κάψουν τα κλαδέματά τους. Αυτό είναι κάτι που ελέγχουμε. Σας λέω, λοιπόν, ότι και σ’ αυτή την προσπάθεια έχουμε ελέγξει έναν σημαντικό αριθμό περιστατικών. Έχουμε βάλει πρόστιμα και προσπαθούμε να περιορίσουμε το φαινόμενο. Από εκεί και πέρα, πράγματι εφαρμόσαμε και την έγκαιρη αντιπυρική περίοδο από τις 15 του μήνα σε κάποιες περιοχές που κρίναμε ότι είναι επικίνδυνα.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ.

Επόμενη είναι η τρίτη με αριθμό 957/10-4-2024 επίκαιρη ερώτηση δεύτερου κύκλου του Βουλευτή Α΄ Αθηνών της Κοινοβουλευτικής Ομάδας «Νέα Αριστερά» κ. Αθανάσιου Ηλιόπουλου προς την Υπουργό Εργασίας και Κοινωνικής Ασφάλισης με θέμα: «Η απουσία του βάσιμου λόγου απόλυσης απελευθερώνει την εργοδοτική αυθαιρεσία, με συνέπεια την απόλυση εργαζομένων εξαιτίας αποτυχημένων επιχειρησιακών σχεδίων».

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κυρία Υπουργέ, υπάρχουν δύο τρόποι για να γίνει αυτή τη συζήτηση. Ο ένας τρόπος είναι να συζητήσουμε συνολικά για την κατάσταση στην αγορά εργασίας, για την ανεργία κ.λπ. και να ανταλλάξουμε στατιστικές μεταξύ μας, για τις οποίες πιθανότατα να μη συμφωνήσουμε και ο δεύτερος τρόπος είναι να δούμε λίγο τα συγκεκριμένα. Εγώ προτείνω να δούμε λίγο τα συγκεκριμένα, γιατί αυτή τη στιγμή στη «VIVA WALLET» έχουμε πενήντα απολύσεις και από ό,τι φαίνεται θα ακολουθήσουν κι άλλες. Έχουμε απολύσεις, γιατί υπάρχει ένας πόλεμος ανάμεσα στους βασικούς μετόχους, ανάμεσα στον «ΚΑΡΩΝΗ» και την «JP MORGAN».

Υπενθυμίζω ότι όταν ήρθε η «JP MORGAN» διαβάζαμε διάφορα διθυραμβικά για το πόσο σημαντικό είναι αυτό για τις επενδύσεις, για την απασχόληση κ.λπ. και τώρα βρισκόμαστε μπροστά σε μια κατάσταση που, επαναλαμβάνω, ότι έχουν ήδη προχωρήσει σε πενήντα απολύσεις. Αυτό αλλάζει το τοπίο ακόμα και γι’ αυτούς που μένουν μέσα, δηλαδή περισσότερη εντατικοποίηση, καταγγελίες για απλήρωτες υπερωρίες, τρομοκρατία μέσα στον εργασιακό χώρο. Ξέρετε, είναι δύσκολο να είσαι σε έναν εργασιακό χώρο στον οποίο έχουν ήδη γίνει πενήντα απολύσεις, ενώ υπάρχει η πληροφορία ότι θα γίνουν κι άλλες. Ως επιχείρημα χρησιμοποιούν την αύξηση του μισθολογικού κόστους, μία αύξηση η οποία έγινε συνειδητά. Ήταν συνειδητή επιλογή της διοίκησης για την επικείμενη αύξηση του μετοχικού κεφαλαίου. Και επειδή αυτή τη στιγμή δεν τα βρίσκουν οι βασικοί μέτοχοι και είναι σε έναν ανταγωνισμό μεταξύ τους, το κόστος το πληρώνει ξανά η εργασία.

Εμείς αυτό που λέμε είναι ότι στην πολιτική που έχετε υλοποιήσει μέχρι τώρα φαίνεται ότι ο βασικός σας στόχος, ο βασικός σας πυρήνας είναι η υποχώρηση της διαπραγματευτικής δύναμης της εργασίας. Όμως, εδώ που είμαστε υπάρχουν κάποια πολύ συγκεκριμένα ερωτήματα. Επαναλαμβάνω, αυτή τη στιγμή δεν θα πάω τη συζήτηση στο ποια είναι η κατάσταση με τις συλλογικές συμβάσεις εργασίας και στο τι νομοθετήσατε για μια σειρά από ζητήματα.

Τα συγκεκριμένα ερωτήματα τα οποία θα ήθελα εγώ να απευθύνω αυτή τη στιγμή είναι τα εξής: Πρώτον, έχει γίνει έλεγχος για το αν έχουν τηρηθεί όλες οι προβλεπόμενες διαδικασίες για τη διαδικασία των εν λόγω απολύσεων; Σκοπεύετε να κάνετε κάτι σε περίπτωση που συνεχίσουν να γίνονται απολύσεις; Τέλος, σκοπεύετε να επαναφέρετε τον βάσιμο λόγο απόλυσης; Πρόκειται για μία διάταξη που ήταν από τις πρώτες διατάξεις που καταργήσατε το 2019 με το που αναλάβατε τη διακυβέρνηση, μία προστατευτική διάταξη για τους εργαζόμενους που τους δίνει τη δυνατότητα να αμφισβητήσουν αυθαίρετες απολύσεις στη δικαιοσύνη και να ξανακερδίσουν το δικαίωμά τους στην εργασία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστώ, κύριε συνάδελφε.

Ορίστε, κυρία Υπουργέ, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Κύριε Βουλευτά, υπάρχουν πάρα πολλοί τρόποι να κάνει κανείς μια συζήτηση. Το μόνο σίγουρο είναι ότι εντός αυτού του Κοινοβουλίου υπάρχει και μία ρύθμιση ως προς το πώς προβλέπεται να γίνεται κοινοβουλευτικά ο έλεγχος. Η ρύθμιση αυτή έχει ορισμένο χρόνο, έχει ορισμένη διαδικασία και έχει και ένα κομμάτι της διαδικασίας το οποίο είναι το πώς αποτυπώνετε τις ερωτήσεις σας εγγράφως πριν τις αποτυπώσετε in verbatim μέσα στο Κοινοβούλιο. Tο σύνολο των ερωτήσεων το οποίο έχετε γράψει, αλλά και μόλις ρωτήσατε, είναι ένα σύνολο το οποίο εξ ορισμού δεν μπορεί να απαντηθεί στον χρόνο που μας δίνει το ελληνικό Κοινοβούλιο.

Αυτό που κρατάω από την αρχική σας εισήγηση είναι ότι μπορούμε να μιλήσουμε για στατιστικά στοιχεία, αλλά το σίγουρο είναι ότι θα διαφωνήσουμε. Διαφωνούμε λοιπόν, κύριε Βουλευτά, επί της αρχής. Δεν γίνεται να μιλάμε για στατιστικά στοιχεία, δεν γίνεται να έχουμε την Ελληνική Στατιστική Αρχή, την ΕΛΣΤΑΤ, η οποία να μας δίνει κάποια στοιχεία και να διαφωνούμε επ’ αυτών. Αυτό είναι ένα πολύ βασικό πρόβλημα που υπάρχει και πολύ καλά κάνατε και δηλώνετε ότι θα διαφωνήσετε με τα στοιχεία, αλλά είναι πάρα πολύ καλό, επίσης, το ότι ακούγεται εδώ στο εθνικό Κοινοβούλιο ότι διαφωνούμε επί των στοιχείων. Είναι μια αρχή πάνω στην οποία τουλάχιστον μπορούμε να χτίσουμε τη διαφωνία μας.

Υπάρχουν στοιχεία και συμφωνούμε με αυτά, γιατί εμπιστευόμαστε την Ελληνική Στατιστική Αρχή. Εσείς μπορεί να μην την εμπιστεύεστε και να θέλετε να χρησιμοποιήσετε κάποια άλλα στοιχεία. Δεν ξέρω από ποιον οργανισμό μπορεί να είναι αυτά, αλλά μπορείτε να μας το πείτε τώρα.

Όσον αφορά στα ερωτήματα που θέσατε όσον αφορά την ανεργία και τον βάσιμο λόγο απόλυσης, προεκλογικά ήταν κάτι το οποίο ψηφίσατε. Όμως, το ψηφίσατε με τέτοια ασυνέπεια και τόσο συγκεχυμένα ως προς την αποτύπωσή του, με αποτέλεσμα επί της ουσίας να μη λέει τίποτα. Όμως, θα επανέλθω σε αυτό.

Η μείωση της ανεργίας, κύριε Βουλευτά, δεν είναι κάποιο αφήγημα το οποίο έχουμε δημιουργήσει καθ’ όλη τη διάρκεια της διακυβέρνησης αυτά τα σχεδόν πέντε χρόνια. Η μείωση της ανεργίας είναι μία πραγματικότητα, μία πραγματικότητα η οποία δηλώνει ότι η ανεργία από το 18% που ήταν το 2019 έχει πέσει στο 10,4% το 2023. Έχουμε, δηλαδή, μια μείωση της ανεργίας της τάξεως του 42%.

Υπάρχει ανεργία σήμερα; Ναι, υπάρχει και οφείλουμε να την αντιμετωπίσουμε. Επιγραμματικά θα σας πω κάποιες πολύ τελευταίες μεταρρυθμίσεις τις οποίες έχει κάνει η Κυβέρνηση προς την κατεύθυνση αυτή. Θα αναφερθώ σχηματικά σε τέσσερις. Χθες κιόλας ανοίξαμε την πλατφόρμα για τη μητρότητα, έτσι ώστε οι μη μισθωτές εργαζόμενες να μπορούν να λαμβάνουν 830 ευρώ τον μήνα για εννέα μήνες, δηλαδή συνολικά 7.500 ευρώ για εννέα μήνες. Είναι αυτό κίνητρο για να παραμείνουν στην αγορά εργασίας; Ναι, είναι κίνητρο για να παραμείνουν στην αγορά εργασίας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Κύριε Πρόεδρε, θα χρειαστώ περίπου δύο λεπτά.

Επίσης, μεταρρυθμίσαμε τις συνθήκες, βάσει των οποίων οι συνταξιούχοι, οι οποίοι θέλουν να δουλεύουν, μπορούν να εργάζονται. Αυτό σημαίνει ότι δεν παρακρατείται πλέον το 30% της σύνταξης από τους συνταξιούχους που θέλουν να εργάζονται. Έτσι, είδαμε ότι σε έναν μήνα, κύριε Βουλευτά, αυτοί τριπλασιάστηκαν. Από είκοσι έξι χιλιάδες έχουν φτάσει σχεδόν τους εβδομήντα χιλιάδες σήμερα. Γιατί; Διότι θέλουν να εργάζονται, να λαμβάνουν όλη τη σύνταξή τους, όλα τα δεδουλευμένα τους και να είναι νόμιμοι.

Το τρίτο μέτρο ήταν η αύξηση του κατώτατου μισθού, η τέταρτη συνεχής αύξηση του κατώτατου μισθού, έτσι ώστε σε σχέση με το 2019 να έχουμε μια αύξηση του κατώτατου μισθού κατά 28%, η οποία συμβαδίζει με την αύξηση του μέσου μισθού. Αυτά τα δύο πάνε μαζί.

Τέταρτη και πολύ σημαντική πολιτική μεταρρύθμιση, η μεταρρύθμιση του Ταμείου Ανεργίας σε Ταμείο Απασχόλησης, στη ΔΥΠΑ. Η ΔΥΠΑ από το 2023 δημιούργησε πενήντα χιλιάδες θέσεις επιδοτούμενης απασχόλησης και αυτό σε διαφορετικές δημογραφικές ομάδες, ομάδες οι οποίες ήταν σε κίνδυνο μη απορρόφησης, ομάδες οι οποίες ήταν δημογραφικά εκτός αγοράς εργασίας, ομάδες οι οποίες αποτελούνται από γυναίκες κακοποιημένες, από άτομα με αναπηρία, από ανθρώπους οι οποίοι ουσιαστικά αντιμετωπίζουν εμπόδια ένταξης στην αγορά εργασίας και πολλές φορές και στην ίδια την κοινωνία.

Φέτος, για το 2024, έχουμε πενήντα πέντε χιλιάδες θέσεις ενεργού απασχόλησης, τις οποίες η ΔΥΠΑ θα δημιουργήσει.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Ηλιόπουλε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Καμμία έκπληξη η σιωπή της Υπουργού για τις απολύσεις στη «VIVA». Καμμία έκπληξη. Είναι μια ερώτηση που ο πυρήνας της είναι οι απολύσεις στη «VIVA WALLET». Καμμία έκπληξη ότι δεν είπατε τίποτα γι’ αυτό. Δεν απαντάτε σε εμένα. Απαντάτε στις πενήντα οικογένειες που πετάχτηκαν στον δρόμο, απαντάτε στους άλλους που είναι στη «VIVA» και φοβούνται για το τι θα γίνουν. Σε αυτούς απαντάτε, κυρία Υπουργέ, αλλά η αλαζονεία σας δεν σας το επιτρέπει αυτό.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υπουργός Εργασίας και Κοινωνικής Ασφάλισης):** Αλαζονεία; Κύριε Πρόεδρε, σας παρακαλώ!

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Και να σας πω μία φράση τώρα για την αξιοπιστία σας, για να συνεννοηθούμε. Είστε η Κυβέρνηση που το πρώτο μεγάλο εργασιακό νομοσχέδιο που φέρατε το βαφτίσατε «τετραήμερη εργασία». Τέτοια ντροπιαστικά ψέματα λέτε. Ήμασταν μέσα σ’ αυτή την Αίθουσα και μας έλεγε ο κ. Χατζηδάκης: «Διαφωνείτε με την τετραήμερη εργασία;». Αυτή είναι η αξιοπιστία σας, η αξιοπιστία της ψευτιάς και αντί για την τετραήμερη εργασία, έχουμε τα δεκατριάωρα.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υπουργός Εργασίας και Κοινωνικής Ασφάλισης):** Σας παρακαλώ τώρα!

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Δείξτε μου, κυρία Υπουργέ, πού φέρατε τετραήμερη εργασία.

Σας λέω δύο πράγματα για να συνεννοηθούμε στα στοιχεία. ΕΛΣΤΑΤ, 47% πρόβλημα στη στέγαση, 23% πρόβλημα πρόσβασης σε ιατρικές υπηρεσίες, 49% αυτό το ποσοστό για τα φτωχότερα εισοδήματα, πληθωρισμός τροφίμων 27% πάνω. Γι’ αυτό τον λόγο οι πραγματικοί μισθοί, με βάση τα στοιχεία που σας έχουν δώσει και τα ευρωπαϊκά συνδικάτα, γιατί είναι ευρωπαϊκά στοιχεία, οι πραγματικοί μισθοί 2022 - 2023, κυρία Υπουργέ, είναι 9% κάτω, σε μια χώρα που η κερδοφορία διαρκώς αυξάνεται, το μερίδιο των κερδών στο ΑΕΠ αυξάνεται, το μερίδιο των μισθών στο ΑΕΠ μειώνεται και αυτά σύμφωνα με στοιχεία. Όταν είπα ότι θα διαφωνήσουμε στα στοιχεία είναι το τι χρησιμοποιούμε και τι βλέπετε. Είστε οι άνθρωποι που φέρατε το δεκατριάωρο και μας λέγατε για τετραήμερη εβδομάδα εργασίας. Αυτή είναι η σχέση σας με την πραγματικότητα.

Σας το ξαναλέω για να γίνει συγκεκριμένο. Για τις απολύσεις στη «VIVA» θα πείτε κάτι ή σας τραβάνε το αυτί οι εργοδότες; Κάνατε ελέγχους αν έγιναν νόμιμα οι απολύσεις; Θα κάνετε κάτι αν συνεχιστούν αυτές οι απολύσεις στη «VIVA»; Δεν σας άρεσε ο βάσιμος λόγος απόλυσης. Θα φέρετε κάποιο προστατευτικό πλαίσιο για τους εργαζόμενους, για τις απολύσεις;

Κλείνω με το εξής: Υπάρχει προστατευτικό πλαίσιο στο επίπεδο του ατομικού εργατικού δικαίου. Εμείς λέμε ότι είναι ο βάσιμος λόγος απόλυσης. Υπάρχει και το συλλογικό πλαίσιο, οι συλλογικές συμβάσεις. Πείτε μου, κυρία Υπουργέ. Είστε χαρούμενη με το επίπεδο των συλλογικών συμβάσεων στη χώρα; Για το γεγονός ότι ο ευρωπαϊκός μέσος όρος είναι πάνω από 50% και εμείς είμαστε κάτω από 20% -έχουμε μια βαλκανικού τύπου αγορά εργασίας- είστε χαρούμενη ή αυτά είναι η λογική των trickle down economics που περίπου έχουν τόση σχέση με την πραγματικότητα όσο και η θεωρία ότι τα παιδιά τα φέρνει ο πελαργός; Διότι αυτή είναι η οικονομική σας πολιτική και αυτή είναι και η πολιτική σας στο εργασιακό, μια πολιτική που διαλύει την εργασία και τη διαπραγματευτική της δύναμη κι εμείς λέμε ότι χρειάζεται αναδιανομή υπέρ των εργαζομένων.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, έχετε τον λόγο.

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Εργασίας και Κοινωνικής Ασφάλισης):** Κύριε Βουλευτά, οφείλω να ομολογήσω ότι αρχικά όχι απλά δημιουργήσατε εκνευρισμό στην Αίθουσα αυτή, αλλά και με στεναχωρήσατε. Όσο πιο πολύ μιλούσατε και προσπαθούσατε να αναπτύξετε τον συλλογισμό σας, τόσο πιο πολύ σας έχανα, γιατί χρησιμοποιήσατε μια γλώσσα η οποία εμπερικλείει την αλαζονεία, ότι είμαι τόσο αλαζόνας, όπως είπατε, και ότι λέω ψέματα, όπως επίσης είπατε, επειδή σας απάντησα σε τι; Σας απάντησα στις πολιτικές που έχει υλοποιήσει η Κυβέρνηση αυτή ως προς τη μείωση της ανεργίας, η οποία, κύριε Ηλιόπουλε, σας αρέσει-δεν σας αρέσει…

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ούτε καν ακούσατε.

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Εργασίας και Κοινωνικής Ασφάλισης):** ...τη διαβάζετε-δεν τη διαβάζετε, στην πολιτική επιστήμη που ρώτησα τους συνεργάτες μου τι είχατε σπουδάσει για να καταλάβω αν έχετε καλή σχέση με τα νούμερα, γιατί δεν αποτυπώνεται αυτό, καταλαβαίνω ότι οι σπουδές σας δεν είναι εφάμιλλες με αυτό…

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Τα προσωπικά αφήστε τα απ’ έξω.

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Εργασίας και Κοινωνικής Ασφάλισης):** Αλλά δεν είναι δυνατόν να μη δείτε ότι η ανεργία έχει πέσει από το 2019 που αναλάβαμε, στο 43%.

Τώρα, στις απαντήσεις ως προς τις πολιτικές και τις μεταρρυθμίσεις της Κυβέρνησης για να πέσει η ανεργία, δεν απαντώ από το μυαλό μου ούτε απαντώ ψευδόμενη. Απαντώ με στοιχεία της ΕΛΣΤΑΤ στη δική σας ερώτηση, όχι σε κάτι που αποπροσανατολίζει.

Τι με ρωτάτε, κύριε Ηλιόπουλε; Με ρωτάτε: «Κατόπιν αυτών, ερωτάται η Υπουργός» -δηλαδή εγώ- «ποιες ενεργητικές και παθητικές πολιτικές απασχόλησης θα προωθήσει το Υπουργείο Εργασίας και Κοινωνικής Ασφάλισης, ώστε να αυξηθεί η απασχόληση. Ο υπογράφων Βουλευτής Αθανάσιος Ηλιόπουλος». Σε αυτό το κομμάτι σάς απάντησα αναλυτικώς.

Τώρα, ως προς το κομμάτι της «VIVA WALLET» που αναφέρετε, καταλαβαίνω –το οποίο δεν το δικαιολογεί και πολύ, να σας πω, η κοινοβουλευτική σας θέση, αλλά τέλος πάντων, μπορούμε να κατανοήσουμε από πού προέρχεται σε επίπεδο τεκμηρίωσης ο κάθε ένας και η κάθε μία από εμάς- καταλαβαίνω ότι δεν έχετε διαβάσει τον νόμο. Τι λέει ο νόμος; Λέει ότι όταν ο εργαζόμενος θιγεί για κάποια απόλυση και γίνει μια απόλυση η οποία δεν σέβεται τα δικαιώματά του, πού μπορεί να προσφύγει ο εργαζόμενος αυτός; Στο Ανώτατο Συμβούλιο Εργασίας, το λεγόμενο ΑΣΕ. Για τις απολύσεις στις οποίες αναφέρεστε και δεν ξέρω πώς έχετε πρόσβαση σ’ αυτή την πληροφορία και ο εργαζόμενος δεν γνωρίζει και δεν έχει προσφύγει στο Ανώτατο Συμβούλιο Εργασίας, πρέπει να πάει στο ΑΣΕ, έτσι ώστε το ΑΣΕ να μπορέσει να κρίνει πολύ σωστά αν υπάρχει αίτημα, έτσι ώστε να προσχωρήσει σε καταγγελία του εργοδότη βάσει της καταγγελίας που έχει κάνει για την καταγγελία της σύμβασης.

Υπάρχει –και εδώ θα το καταγγείλω στα Πρακτικά- κάποια προσφυγή από πλευράς εργαζομένων στο Ανώτατο Συμβούλιο Εργασίας, η οποία να λέει «κοιτάξτε, έχουμε έναν εργοδότη, ο εργοδότης αυτός δεν έχει φερθεί υπεύθυνα, σύμφωνα με τις συμβάσεις εργασίας που έχουμε, μας έδιωξε και δεν έπρεπε να μας έχει διώξει και γι’ αυτό εσείς, ΑΣΕ, ως το υπεύθυνο εκ του νόμου όργανο, κοιτάξτε τι να κάνετε για να μας προστατεύσετε»;

Θα καταθέσω στα Πρακτικά το ότι στο ΑΣΕ, αλλά και στο ΣΕΠΕ, δεν υπάρχει καμμία τέτοια προσφυγή από πλευράς εργαζομένων, οπότε στην περίπτωση που το κάνετε –σ’ αυτό δεν έχω κανέναν λόγο να διαφωνήσω- όχι απλά για να δημιουργήσετε εντυπώσεις, αλλά υπάρχει και κάτι από πίσω, σας παρακαλώ να δείτε τα έγγραφα τα οποία θα καταθέσω στο Κοινοβούλιο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Τι εννοείτε «υπάρχει κάτι από πίσω»; Γίνανε απολύσεις!

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Εργασίας και Κοινωνικής Ασφάλισης):** Κύριε Ηλιόπουλε, προσέξτε. Για ψέμα και αλαζονεία, κύριε Ηλιόπουλε, δεν μίλησα εγώ.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Πείτε το, μη ντρέπεστε! Τι υπάρχει από πίσω;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Ηλιόπουλε…

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Εργασίας και Κοινωνικής Ασφάλισης):** Μιλάτε πάρα πολύ άσχημα. Εγώ δεν ντρέπομαι για τίποτα. Αυτοί που κρύβονται είναι άλλοι.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Τι υπάρχει από πίσω;

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Εργασίας και Κοινωνικής Ασφάλισης):** Τι υπάρχει από πίσω; Η δημιουργία εντυπώσεων από τη δική σας την πλευρά, ο ευθύς λαϊκισμός ο οποίος σας χαρακτηρίζει στο 100% της κοινοβουλευτικής σας παρουσίας εδώ πέρα.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Γίνανε απολύσεις! Τι υπάρχει από πίσω;

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Εργασίας και Κοινωνικής Ασφάλισης):** Ο λαϊκισμός σας, η δημιουργία εντυπώσεων! Υπάρχει από πλευράς εργαζομένων κάποια προσφυγή στο ΑΣΕ; Δεν υπάρχει. Γνωρίζετε κάτι τέτοιο; Αν γνωρίζετε, αγαπητέ κύριε συνάδελφε, σας παρακαλώ πολύ να το καταθέσετε. Αυτό που βλέπω τώρα είναι μια μονομερής, ανελέητη δημιουργία εντυπώσεων, η οποία πλέον δεν με ξαφνιάζει.

Σας ευχαριστώ πολύ.

(Στο σημείο αυτό η Υπουργός Εργασίας και Κοινωνικής Ασφάλισης κυρία Δόμνα-Μαρία Μιχαηλίδου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννιά μαθήτριες και μαθητές και πέντε συνοδοί εκπαιδευτικοί από το Γυμνάσιο Σοχού Θεσσαλονίκης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Σήμερα η διαδικασία είναι ο λεγόμενος κοινοβουλευτικός έλεγχος όπου Βουλευτές απ’ όλα τα κόμματα καταθέτουν ερωτήσεις για θέματα που αφορούν την περιοχή τους –πριν λίγο είχαμε για τη Θεσσαλονίκη- και απαντά η Κυβέρνηση και ο αρμόδιος Υπουργός.

Συνεχίζουμε με την τρίτη με αριθμό 976/15-4-2024 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Υγείας με θέμα: «Να καλυφθούν οι επείγουσες ανάγκες σε αναισθησιολόγους στο Βενιζέλειο Γενικό Νοσοκομείο Ηρακλείου Κρήτης».

Κύριε Συντυχάκη, έχετε τον λόγο για δύο λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, δραματική είναι η υποστελέχωση του αναισθησιολογικού τμήματος στο Βενιζέλειο Γενικό Νοσοκομείο Ηρακλείου Κρήτης, με συνέπεια να οδηγείται όλος ο χειρουργικός τομέας σε κατάρρευση, με όποιους κινδύνους αυτό συνεπάγεται για την υγεία του λαού.

Συγκεκριμένα, από τις οκτώ οργανικές θέσεις αναισθησιολόγων, έχει μείνει μία μόνιμη αναισθησιολόγος, δύο συνταξιούχοι με προσωρινή παράταση και ένας ο οποίος έρχεται από το Ρέθυμνο και καλύπτει δύο με τρεις εφημερίες τον μήνα. Οι δύο αναισθησιολόγοι, που προοπτικά θα έρθουν στο Νοσοκομείο «Βενιζέλειο» -δεν ξέρω αν έχει βγει ακόμα το ΦΕΚ, δεν έχουμε κάτι στα χέρια μας- θα λείψουν από τη ΜΕΘ Παίδων του Πανεπιστημιακού Γενικού Νοσοκομείου Ηρακλείου που τώρα μένει χωρίς αναισθησιολόγο και από το Νοσοκομείο του Αγίου Νικολάου που και αυτό αποδυναμώνεται με τη σειρά του.

Αν όλα αυτά δεν είναι μπαλώματα, τότε τι είναι; Δηλαδή να παίρνετε από το ένα νοσοκομείο για να καλύψετε ανάγκες ενός άλλου νοσοκομείου. Πρόσφατα παραιτήθηκαν δύο επιπλέον αναισθησιολόγοι εξαιτίας της υπερεντατικοποίησης και των δύσκολων συνθηκών εργασίας. Ενδεικτικό των ελλείψεων είναι ότι στο αναισθησιολογικό έχει τύχει να εφημερεύει μόνο η διευθύντρια, καθώς οι άλλοι δύο γιατροί είχαν ρεπό, αφού εφημέρευαν την προηγούμενη ημέρα.

Υπό αυτές τις συνθήκες, λοιπόν, λειτουργίας του αναισθησιολογικού οι εφημερίες στο νοσοκομείο δεν γίνονται με ασφάλεια είτε εφημερεύει είτε όχι. Τώρα λειτουργούν τρεις μόνο χειρουργικές αίθουσες, τα τακτικά χειρουργεία αναβάλλονται και εξυπηρετούνται κυρίως επείγοντα και ογκολογικά, που έχουν κίνδυνο ζωής και δεν υπάρχει χρόνος μεταφοράς σε άλλο νοσοκομείο. Να σας αναφέρω μόνο ότι στη λίστα χειρουργείων στις 18-4-2024 ανέβηκαν στα δύο χιλιάδες τριακόσια εβδομήντα τρία τα περιστατικά από δύο χιλιάδες εκατόν πενήντα τέσσερα που ήταν στις 15-1-2024, δηλαδή αυξήθηκαν μέσα σε τρεις μήνες 10%.

Τα προβλήματα του αναισθησιολόγου έρχονται να προστεθούν σε όλες τις άλλες ελλείψεις του Νοσοκομείου «Βενιζέλειο». Μιλάμε για παθολογική, παιδιατρική, μονάδα νεογνών, αιματολογική, ακτινολογικό τμήμα, ψυχιατρική, νευροχειρουργική γναθοχειρουργική, δερματολογική. Συνολικά οι κενές οργανικές θέσεις είναι τριακόσιες, από τις οποίες εκατόν ογδόντα αφορούν τη νοσηλευτική υπηρεσία. Από τις πεντακόσιες ογδόντα θέσεις κενές είναι το 31%. Υπάρχουν τριάντα οκτώ κενές θέσεις γιατρών από τις εκατόν ογδόντα μία, δηλαδή το 21%. Τα τελευταία χρόνια έχουν αποχωρήσει πενήντα πέντε γιατροί, έχουν γίνει είκοσι τρεις συνταξιοδοτήσεις, τριάντα δύο παραιτήσεις εκ των οποίων οι έντεκα παραιτήσεις το 2023 και αναμένεται να συνταξιοδοτηθούν άλλοι επτά γιατροί. Οι μόνιμοι αποτελούν το 60% του προσωπικού και το 40% εργάζονται με ελαστικές εργασιακές σχέσεις. Το ίδιο φυσικά συμβαίνει και με τις καθαρίστριες και με τους πληροφορικάριους.

Σας ρωτάμε, λοιπόν, κύριε Υπουργέ:

Ποια μέτρα προτίθεται να πάρει άμεσα η Κυβέρνηση για να μην κλείσει το νοσοκομείο -να το πω έτσι πολύ απλά-, να καλυφθούν οι υπερεπείγουσες ανάγκες σε αναισθησιολόγους στο «Βενιζέλειο», να πραγματοποιούνται απρόσκοπτα όλα τα τακτικά και επείγοντα χειρουργεία και ταυτόχρονα να στελεχωθεί το νοσοκομείο με το απαραίτητο μόνιμο υγειονομικό και λοιπό προσωπικό όλων των κλάδων και ειδικοτήτων.

Κλείνω, κύριε Πρόεδρε, λέγοντας ότι θα καταθέσω στα Πρακτικά το υπόμνημα της Ένωσης Εργαζομένων Βενιζελείου που κατέθεσαν στον Γενικό Γραμματέα του ΚΚΕ κατά την επίσκεψή του πρόσφατα στην Κρήτη, την κοινή επιστολή των τεσσάρων φορέων, δηλαδή των δύο σωματείων του «Βενιζέλειου» και Πανεπιστημιακού Γενικού Νοσοκομείου, του Σωματείου Πρωτοβάθμιας Φροντίδας Υγείας και της Ένωσης Γιατρών ΕΣΥ Νομού Ηρακλείου.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υφυπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Σας ευχαριστώ, κύριε Πρόεδρε.

Κύριε Βουλευτά, έχετε ξανακάνει την ίδια ερώτηση. Το λέω αυτό γιατί όντως το «Βενιζέλειο» έχει ένα πρόβλημα με τους αναισθησιολόγους.

Ας δούμε λίγο τα στοιχεία, να δούμε και τι απαντήθηκε στην προηγούμενη ερώτηση και τι έχουμε κάνει. Σε αυτή τη χώρα, ειδικά με τα χρόνια της κρίσης και ειδικά που οι γιατροί, οι νέοι συνάδελφοι δεν έχουν επιλέξει την αναισθησιολογία τα προηγούμενα χρόνια δεν είχαμε επαρκή αριθμό αναισθησιολόγων. Ευτυχώς έχουμε αύξηση του αριθμού των ειδικευομένων και θα έχουμε και μεγαλύτερο αριθμό αναισθησιολόγων στα επόμενα χρόνια. Αυτή τη στιγμή, όμως, αντιμετωπίζουμε τη μειωμένη προσέλευση στην ειδικότητα της αναισθησιολογίας τα προηγούμενα χρόνια.

Όταν είχατε κάνει την ερώτηση, είχατε πει «προκηρύξτε τις θέσεις». Μου κάνατε την ερώτηση περίπου τον Νοέμβριο. Με τα ίδια περίπου στοιχεία -θα σας διορθώσω σε κάποια από αυτά- προκηρύξαμε τις θέσεις. Βρέθηκαν δύο μόνιμοι γιατροί; Βρέθηκαν δύο μόνιμοι γιατροί. Το «Βενιζέλειο» έχει έντεκα οργανικές θέσεις αναισθησιολόγων, υπηρετούν εννέα, προσλήφθηκαν οι δύο, είναι ήδη στο νοσοκομείο -το λέω γιατί το αφήσατε χωρίς να το πείτε-, ολοκληρώθηκε η διαδικασία και ήδη εργάζονται στο νοσοκομείο. Άρα αν δεν είχαμε τις δύο παραιτήσεις, τις οποίες αναφέρατε, θα είχε πληρωθεί το 100% των οργανικών θέσεων.

Πού προκύπτει το πρόβλημα στο «Βενιζέλειο», που έχει κάποια τοπικά χαρακτηριστικά; Αρκετοί συνάδελφοι που είναι στο αναισθησιολογικό τμήμα δεν δίνουν αναισθησία, όπως λένε, για διάφορους λόγους. Οπότε αυτοί που δίνουν αναισθησία είναι μειωμένοι και με μετακινήσεις οι οποίες γίνονται και από το ΠΑΓΝΗ για κάποιες εφημερίες και από τον ιδιωτικό τομέα καταφέρνουμε να κρατήσουμε το νοσοκομείο δεν θα έλεγα σε ένα ικανοποιητικό επίπεδο, αλλά σε ένα επίπεδο που το κρατάμε ακόμη, δεδομένων των προβλημάτων. Είναι πολύ εύκολο κάποιος να είναι στην Αντιπολίτευση και να μην έχει τη θέληση να κυβερνήσει ποτέ και να λέει «τι έχετε σκοπό να κάνετε;». Γνωρίζετε ότι ο αριθμός των αναισθησιολόγων στην Κρήτη είναι πάρα πολύ περιορισμένος. Έχουμε προκηρύξει τις δύο θέσεις. Με την προκήρυξη που έχουμε κάνει τώρα στο ΠΑΓΝΗ, για τις τρεις θέσεις αναισθησιολόγων που προκηρύξαμε, έχουμε δύο υποψηφίους. Πιστεύουμε ότι με την ενίσχυση του ΠΑΓΝΗ μπορεί να επέλθει μια καλύτερη ισορροπία μεταξύ των δύο τμημάτων.

Άρα παραδέχομαι ότι υπάρχει πρόβλημα στο «Βενιζέλειο». Σας έχω πει όμως ότι έχει τοπικά χαρακτηριστικά, γιατί έχουμε αναισθησιολόγους εκεί που για διάφορους λόγους δεν δίνουν αναισθησία.

Η πρόθεσή μας είναι και να συνεχίσουμε με το που θα ολοκληρωθεί αυτή η διαδικασία για την πλήρωση των θέσεων, να προκηρύξουμε ξανά τις θέσεις, έτσι ώστε να προσπαθήσουμε να λύσουμε το πρόβλημα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, δεν είπατε τίποτα. Είναι ένα αδειανό πουκάμισο, όσα είπατε στην πρωτολογία σας. Γι’ αυτό έρχομαι ξανά εδώ και μεταφέρω την αγωνία, την αγανάκτηση των εργαζομένων, των ασθενών, του λαού του Ηρακλείου, όλης της Κρήτης γιατί το πρόβλημα είναι γενικευμένο, δεν είναι μόνο στο «Βενιζέλειο» Νοσοκομείο. Όλα τα νοσοκομεία αντιμετωπίζουν σοβαρά προβλήματα ελλείψεων και δη στους αναισθησιολόγους.

Λέτε ότι προκηρύξατε δύο θέσεις. Ποιες δύο θέσεις; Είναι αυτές που ζήτησαν οι δύο αναισθησιολόγοι που ο ένας θα φύγει από τη ΜΕΘ ΠΑΓΝΗ και άρα το πρόβλημα μετατοπίζεται στο ΠΑΓΝΗ και δεν λύνεται στο «Βενιζέλειο» γιατί απαιτούνται πολύ περισσότεροι και είναι ο αναισθησιολόγος του Αγίου Νικολάου που επίσης έχει ζητήσει να πάει στο «Βενιζέλειο». Υπάρχει ΦΕΚ; Το λέτε από τον Νοέμβριο. Γιατί δεν το κάνετε, ακόμα και γι’ αυτούς τους δύο. Βέβαια είναι οκτώ οι κενές οργανικές θέσεις αναισθησιολόγων με βάση τον εσωτερικό οργανισμού του 2012. Δεν ξέρω αν έχει αλλάξει γιατί είχατε υποσχεθεί ότι θα τον αλλάξετε. Τον αλλάξατε; Δεν τον αλλάξατε. Γιατί;

Το πρόβλημα, λοιπόν, της υποστελέχωσης, κύριε Υπουργέ, δεν λύνεται με το μπάλωμα μιας προσωρινής πρόσληψης, όπως προσλάβατε για ένα τετράμηνο κάποιον αναισθησιολόγο με μπλοκάκι για να ανοίξουν οι χειρουργικές αίθουσες. Το πρόβλημα θα λυθεί αν προκηρυχθούν άμεσα θέσεις μόνιμου προσωπικού τόσες όσες για να καλύψουν το σύνολο των πραγματικών αναγκών.

Όταν μιλάμε για ορθή λειτουργία ενός νοσοκομείου εννοούμε επαρκή αριθμό όλων των ειδικοτήτων, που σημαίνει γιατροί, νοσηλευτές, τραυματιοφορείς, βοηθοί θαλάμων, διοικητικοί, τεχνικοί, την υποστήριξη των εργαζομένων στην πληροφορική, σίτιση, καθαριότητα, την ασφάλεια του νοσοκομείου. Αυτό προϋποθέτει η επικαιροποίηση που σας είπα του απαρχαιωμένου και αναχρονιστικού οργανισμού του νοσοκομείου στο ύψος των νέων αυξημένων αναγκών του νοσοκομείου.

Το δεύτερο, μετά τον ορισμό διοικητή, κύριε Υπουργέ, το Υπουργείο Υγείας δεν προχώρησε στις απαιτούμενες διαδικασίες για τον ορισμό διοικητικού συμβουλίου. Το γνωρίζετε; Δεν υπάρχει διοικητικό συμβούλιο, κάτι για το οποίο έπρεπε να είχατε φροντίσει από την πρώτη μέρα ανάληψης των καθηκόντων του διοικητή, γιατί υπάρχει μόνο ο διοικητής με συνέπεια να μην μπορεί μόνος του να αποφασίσει για παραγγελίες και για διαγωνισμούς παρά μόνο για όσες δεν ξεπερνούν τις 15.000 ευρώ, με αποτέλεσμα να μην υπάρχουν προμήθειες στο νοσοκομείο.

Εδώ και ενάμιση μήνα, μετά τον ορισμό του διοικητή, δεν έχετε δώσει λύση. Και τρέχουν πενήντα, εξήντα διαγωνισμοί τον χρόνο που σχετίζονται με το Τμήμα Προμηθειών.

Προβλήματα αντιμετωπίζει και ο ακτινολογικός τομέας. Το είπα στην πρωτολογία μου αλλά δίνω μια έμφαση, διότι το νοσοκομείο διαθέτει δύο αξονικούς τομογράφους και έναν μαγνητικό τομογράφο. Μετά τις παραιτήσεις τριών γιατρών, τον τελευταίο ενάμιση μήνα έχουν μείνει τρεις ακτινολόγοι για να κάνουν τις εξετάσεις των ασθενών. Τι θα κάνετε; Θα φέρετε εργολαβία απ’ έξω; Μήπως αυτός είναι ο τελικός σας στόχος; Και όπως σας είπα βέβαια, δεν είναι μόνο το αναισθησιολογικό, είναι και το ακτινολογικό.

Οι παραιτήσεις εξαιτίας της αυξανόμενης εντατικοποίησης συνεχίζονται με αμείωτο ρυθμό. Γνωρίζετε το νέο λουκέτο στην Παιδοψυχιατρική του Πανεπιστημιακού Γενικού Νοσοκομείου -δεν είναι στην ερώτηση, αλλά το αναφέρω για να σας δείξω την εκρηκτικότητα της κατάστασης που υπάρχει στα νοσοκομεία της Κρήτης- τη μοναδική δημόσια παιδοψυχιατρική κλινική για την Κρήτη και όλο το νότιο Αιγαίο, που παρά τις παραιτήσεις, παρά τα αγωνιώδη έγγραφα της διευθύντριας της ψυχιατρικής και παιδοψυχιατρικής κλινικής, παρά την παρέμβαση της εισαγγελέως Ηρακλείου, εσείς επιμένετε στο πάμε και όπου βγει. Αυτή είναι η πολιτική σας. Ανακυκλώνετε την απαράδεκτη μέθοδο της μετακίνησης από την Αθήνα στην Κρήτη για μία μόνο εβδομάδα, από 21 Απριλίου μέχρι τις 27 του μήνα, της παιδοψυχιάτρου που είχε συνδράμει σε κάποιες εφημερίες τους προηγούμενους μήνες, πριν τη διακοπή της λειτουργίας της κλινικής.

Τα λέω αυτά, κύριε Πρόεδρε, για να καταδείξω ότι οι υγειονομικοί που είναι εξουθενωμένοι με διπλές βάρδιες, με υπερεφημέρευση, μετακινήσεις, την περικοπή ρεπό και αδειών που είναι αποτέλεσμα της πολιτικής της Κυβέρνησης, έχουν φτάσει στο όριό τους και πρέπει η Κυβέρνηση να δώσει άμεσα λύσεις.

Σε καμμία περίπτωση πάντως οι ασθενείς, οι εργαζόμενοι, ο λαός του Ηρακλείου και της Κρήτης δεν θα μείνουν με σταυρωμένα τα χέρια απέναντι σε μια πολιτική εμπορευματοποίησης της υγείας.

Ευχαριστώ.

(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υφυπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Κύριε Βουλευτά, επικεντρώθηκα στο αναισθησιολογικό που ήταν και η ερώτηση. Και επειδή μάλλον είδατε ότι σας είπα, ναι, ότι εκεί έχουμε πρόβλημα -γιατί αυτή τη δουλειά κάνουμε, όλοι προσπαθούμε να διαχειριστούμε κάποια προβλήματα που υπάρχουν, είναι και δύσκολος ο χώρος της υγείας, είναι αυτό που σας είπα, δηλαδή αναισθησιολόγους θα έχεις μετά από κάποια χρόνια- μετά ξαφνικά τα τσουβαλιάζετε και μιλάτε στο τέλος για το κλασικό, για ιδιωτικοποίηση, εμπορευματοποίηση κ.λπ..

Πέρα από τα προβλήματα που υπάρχουν -σας απάντησα, θεωρώ, αρκετά ειλικρινά στην πρώτη ερώτηση για τα προβλήματα που υπάρχουν στο αναισθησιολογικό -εκεί πρέπει να μην ξεχνάμε -και θα ήθελα στις ερωτήσεις σας, επειδή τα παρουσιάζετε όλα μαύρα, να το αναφέρετε- ότι έχουμε εκατόν τριάντα άτομα περισσότερο προσωπικό στο «Βενιζέλειο» τα τελευταία τέσσερα χρόνια.

**ΕΜΜΑΝΟΥΗΛ ΣΥΝΤΥΧΑΚΗΣ:** Με όσα έφυγαν;

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Μαζί, με όσα έφυγαν, με την αφαίρεση. Είναι η σύντμηση του ’19 με το ’23. Έχουμε ακριβώς 27%. Ήταν 30 εκατομμύρια ο προϋπολογισμός και είναι 40 εκατομμύρια το ’23. Έχουμε 10 εκατομμύρια παραπάνω. Είναι περίπου 30% παραπάνω ο προϋπολογισμός του «Βενιζέλειου»; Είναι άλλο να καθίσουμε και να δούμε πού είναι τα προβλήματα και πώς μπορούμε να λύσουμε τα προβλήματα και άλλο ξαφνικά να τα τσουβαλιάζουμε, γιατί αυτό κάνατε στη δεύτερη ερώτηση.

Στη δεύτερη τοποθέτησή σας αναφερθήκατε και σε άλλα, ξαφνικά από εκεί που μιλούσαμε για πολύ συγκεκριμένα θέματα του αναισθησιολογικού και μπορώ να σας πω και του ακτινολογικού. Για το θέμα του Δ.Σ. θα υπογραφεί σήμερα και θα κλείσει και το θέμα του διοικητικού συμβουλίου, για να μην υπάρχει ούτε αυτή η εκκρεμότητα.

Σχετικά με τα υπόλοιπα, έχει μια πολύ σημαντική ενίσχυση και σε νοσηλευτικό και λοιπό προσωπικό όλη η 7η Υγειονομική Περιφέρεια και συγκεκριμένα το «Βενιζέλειο», για το οποίο ερωτόμαστε και κάνουμε αυτή τη συζήτηση. Και σας λέω, τα νούμερα είναι πάρα πολύ συγκεκριμένα.

Άρα δεν υπάρχει καμμία πρόθεση της Κυβέρνησης να μη στηρίξει τη δημόσια υγεία. Το έχω πει πάρα πολλές φορές αυτό. Σας το έχω ξαναπεί. Και κυρίως αυτό που λέτε, το να προκηρύξουμε τις θέσεις, αυτό κάνουμε. Αυτό κάνουμε ειδικά, γιατί αυτό είναι η δική σας λογική. Όμως, ξέρετε για να υπάρχουν είναι και τα υπόλοιπα που γίνονται αυτή τη στιγμή και με βάση τα υπόλοιπα που γίνονται αυτή τη στιγμή -φυσικά θα διαφωνήσετε, είναι η ιδεολογική μας διαφορά- είναι που αυξάνεται ο αριθμός των γιατρών που βάζουν υποψηφιότητα στις θέσεις του ΕΣΥ.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι οκτώ μαθήτριες και μαθητές και τρεις συνοδοί εκπαιδευτικοί από το 5ο Δημοτικό Σχολείο Ηρακλείου Κρήτης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Συνεχίζουμε με τη δεύτερη με αριθμό 977/15-4-2024 επίκαιρη ερώτηση δεύτερου κύκλου της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας «Κομμουνιστικό Κόμμα Ελλάδας» κ. Παρασκευής Δάγκαπρος τον Υπουργό Υγείας, με θέμα: «Για την αναστολή λειτουργίας της ειδικής μονάδας Βραχυθεραπείας στο Γενικό Νοσοκομείο Αθηνών (ΓΝΑ) ΑΛΕΞΑΝΔΡΑ».

Ελάτε, κυρία συνάδελφε, έχετε τον λόγο.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Ευχαριστώ, κύριε Πρόεδρε.

Κύριε Υπουργέ, όπως γνωρίζετε υπάρχει μια κρίσιμη εξέλιξη που αφορά γυναίκες με καρκίνο του τραχήλου, με καρκίνου του κόλπου, ενδομητρίου. Ποια είναι αυτή η κρίσιμη εξέλιξη; Ότι από τις 5 Απρίλη του 2024 ανεστάλη η λειτουργία της εξειδικευμένης μονάδας βραχυθεραπείας του ακτινοθεραπευτικού τμήματος του Γενικού Νοσοκομείου Αλεξάνδρα. Σταμάτησε στις 27 Φλεβάρη του 2024 να δέχεται τον προγραμματισμό νέων ασθενών.

Πρόκειται για μία από τις ελάχιστες μονάδες βραχυθεραπείας στο δημόσιο σύστημα υγείας η οποία εξυπηρετεί όχι μόνο ασθενείς από την Αττική, αλλά από όλη την Ελλάδα, ακόμα και από το εξωτερικό. Ο λόγος της αναστολής λειτουργίας είναι ότι, παρά την έγκαιρη ενημέρωση από τις αρμόδιες υπηρεσίες του νοσοκομείου, δεν έχει εξασφαλισθεί ο σύγχρονος εξοπλισμός για τη λειτουργία της ραδιενεργού πηγής ιριδίου με το σύστημα της μεταφόρτωσης να είναι σε κατάσταση end of life. Όπως αντίστοιχα, από το 2016 εκκρεμεί το συνοδό απεικονιστικό μηχάνημα.

Με ευθύνη, δηλαδή, της Κυβέρνησης και του Υπουργείου δεν έχει εξασφαλιστεί ακόμη η χρηματοδότηση για την εξασφάλιση του συγκεκριμένου βέβαια μηχανήματος, παρά τις προσπάθειες που γίνονται από τους ίδιους τους υγειονομικούς.

Με αυτή την έννοια, ρωτάμε τον Υπουργό: Τι θα κάνει η Κυβέρνηση για την άμεση προμήθεια και την εγκατάσταση του μηχανήματος για τη βραχυθεραπεία;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο Υφυπουργός Υγείας κ. Μάριος Θεμιστοκλέους.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Σας ευχαριστώ για την ερώτηση.

Απλώς να πούμε, για να ενημερωθούν οι ασθενείς, ότι στις 2 Απριλίου οι ασθενείς που ήταν σε εκκρεμότητα ήταν οκτώ -για να μιλήσουμε λίγο με τα στοιχεία- και κανονίστηκε χωρίς καμμία ταλαιπωρία για τους ασθενείς να γίνουν στον «Άγιο Σάββα» και τους δόθηκαν τα ραντεβού, έτσι ώστε να μην ταλαιπωρηθεί κάποιος άλλος.

Το 2023 οι ασθενείς που υποβλήθηκαν σε ενδοκοιλοτική βραχυθεραπεία ήταν εκατόν είκοσι εννιά και έγιναν εβδομήντα τέσσερις εφαρμογές και το 2024 ήταν είκοσι εννιά και το σύνολο εφαρμογών ενενήντα μία.

Υπήρχε προγραμματισμός, με βάση το πότε θα σταματούσε η λειτουργία του μηχανήματος και οι οκτώ ασθενείς προγραμματίστηκαν, έτσι ώστε να γίνουν στον «Άγιο Σάββα».

Στο δεύτερο σκέλος της ερώτησης, που είναι και το πιο κρίσιμο για να ενημερώσουμε τον κόσμο, σε πόσο καιρό θα είναι το μηχάνημα, έχει εξασφαλιστεί η χρηματοδότηση και σε περίπου τρεις μήνες θα λειτουργήσει ξανά το μηχάνημα.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Δάγκα, έχετε τον λόγο.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Ευχαριστώ πολύ.

Κύριε Υπουργέ, γνωρίζουμε το πόσες ασθενείς ήταν στη συγκεκριμένη εξειδικευμένη μονάδα τους τελευταίους μήνες, αλλά αν σκεφτούμε ότι ήταν πάνω από δύο χιλιάδες πριν τρία χρόνια, δηλαδή όταν ξεκίνησε η όλη συζήτηση, ότι χρειάζεται άμεση αντικατάσταση και σύγχρονος εξοπλισμός του μηχανήματος μεταφόρτωσης, καταλαβαίνουμε ότι ήταν μια προδιαγεγραμμένη πορεία. Και ήταν προδιαγεγραμμένη πορεία γιατί αντίστοιχα στη συγκεκριμένη μονάδα υπάρχει μόνο ένας εξειδικευμένος γιατρός και μάλιστα απασχολείται ως επικουρικός, αντί για πρόσληψη μόνιμου εξειδικευμένου γιατρού, για να καλυφθούν όλες οι ανάγκες.

Το ζήτημα είναι ότι ακριβώς επειδή είναι ελάχιστες αυτές οι εξειδικευμένες μονάδες θεραπείας της βραχυθεραπείας, ακριβώς γι’ αυτόν τον λόγο δεν μπορούν αντικειμενικά να καλυφθούν οι ανάγκες όλων των ασθενών από τις υπόλοιπες μονάδες των δημόσιων νοσοκομείων. Και σκεφτείτε ότι στον ιδιωτικό τομέα η συγκεκριμένη θεραπεία κοστίζει 8.000 ευρώ.

Ποια γυναίκα εργαζόμενη, άνεργη, αυτοαπασχολούμενη, συνταξιούχος θα μπορεί να ανταποκριθεί σε ένα τέτοιο τεράστιο κόστος;

Γι’ αυτό λέμε ότι είναι ευθύνη της Κυβέρνησης το γεγονός ότι δεν έχει πάρει όλα τα αναγκαία μέτρα για τη χρηματοδότηση, ώστε να στελεχωθεί άμεσα η συγκεκριμένη μονάδα, και όλο βέβαια το νοσοκομείο, με σύγχρονο εξοπλισμό αλλά και με μόνιμο υγειονομικό προσωπικό όλων των ειδικοτήτων.

Από το 2016 ήταν ενήμερο το Υπουργείο όχι μόνο της σημερινής Κυβέρνησης της Νέας Δημοκρατίας, αλλά και των προηγούμενων κυβερνήσεων, και χρειαζόντουσαν να παρθούν όλα τα αναγκαία μέτρα για τη λειτουργία της συγκεκριμένης μονάδας. Όμως, είναι διαχρονική πολιτική όλων των κυβερνήσεων -και της δικής σας- να λογαριάζονται με το κριτήριο του κόστους-οφέλους όλες αυτές οι αναγκαίες εξειδικευμένες θεραπείες, πολύ περισσότερο όταν δεν υπάρχει περιθώριο στη συγκεκριμένη θεραπεία να υπάρχει αναβολή έστω και για μερικές ημέρες. Αλλιώς χάνει την ίδια την αποτελεσματικότητά της.

Γι’ αυτό, άλλωστε, υπήρχε και η αναγκαία πίεση όχι μόνο από τους υγειονομικούς εκεί του νοσοκομείου, αλλά και από άλλους μαζικούς φορείς της γειτονιάς, από τους συλλόγους γυναικών της ΟΓΕ, γιατί θεωρούμε ότι η αναγκαία στήριξη και προστασία της υγείας των εργαζόμενων, του λαού και ιδιαίτερα των γυναικών δεν μπορεί να λογαριάζεται με τις περιβόητες δημοσιονομικές αντοχές της οικονομίας. Γι’ αυτό ζητάμε και την άμεση εξασφάλιση όχι μόνο του μηχανήματος, αλλά και την αναγκαία στελέχωση της συγκεκριμένης μονάδας με όλο το απαραίτητο μόνιμο υγειονομικό προσωπικό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ορίστε, κύριε Υπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Θα επαναλάβω ότι έχει εξασφαλιστεί η χρηματοδότηση και σε λίγους μήνες θα τεθεί σε λειτουργία το μηχάνημα. Θα επαναλάβω τους αριθμούς, ότι δηλαδή ήταν οκτώ οι ασθενείς που δεν αντιμετώπισαν καμμία ταλαιπωρία, γιατί σεβόμαστε πάρα πολύ ειδικά τους ασθενείς που βρίσκονται σε μία πολύ δύσκολη φάση της ζωής τους.

Μπορώ να πω -να το δώσω κι αυτό το στοιχείο, γιατί ξέρετε ότι η διοίκηση γίνεται με βάση τα στοιχεία- ότι η χώρα μας είναι από τις χώρες εκείνες που δεν έχει αναμονή για χημειοθεραπεία και οι αναμονές για ακτινοθεραπεία είναι σε αυτές που είναι πάρα πολύ υψηλές, όπως τις θεωρούμε εμείς, δηλαδή στις εξήντα μέρες, που είναι χαμηλότερες από τον μέσο όρο στην Ευρωπαϊκή Ένωση.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την τέταρτη με αριθμό 966/11-4-2024 επίκαιρη ερώτηση δεύτερου κύκλου του Βουλευτή Χαλκιδικής της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Απόστολου Πάνα προς τον Υπουργό Υγείας,με θέμα: «Επιχειρησιακή ετοιμότητα ΕΚΑΒ Χαλκιδικής».

Ορίστε, κύριε συνάδελφε, έχετε τον λόγο.

**ΑΠΟΣΤΟΛΟΣ ΠΑΝΑΣ:** Κύριε Υπουργέ, η Χαλκιδική είναι μία Περιφερειακή Ενότητα με ιδιαίτερη γεωμορφολογία και ιδιαίτερα παλαιωμένο οδικό δίκτυο, το οποίο δυσχεραίνει, αποδεδειγμένα πλέον, ιδιαίτερα τις μετακινήσεις. Κατά τους θερινούς μήνες, η επισκεψιμότητα της Χαλκιδικής αυξάνεται κατακόρυφα. Το ίδιο πολλαπλάσια αυξάνεται και ο πληθυσμός της, που επηρεάζει σημαντικά την κυκλοφορία στο οδικό δίκτυο, αφού οι επισκέπτες μετακινούνται στη Χαλκιδική. Να σημειώσω εδώ ότι ο μόνιμος πληθυσμός πλέον των εκατό χιλιάδων, σύμφωνα με τα στοιχεία της ΕΛΣΤΑΤ, διπλασιάζεται κατά τους θερινούς μήνες.

Η υπάρχουσα κατάσταση σε ιατρικό προσωπικό αλλά και σε πληρώματα και οχήματα του ΕΚΑΒ στη Χαλκιδική είναι δυσανάλογη με τις πραγματικές ανάγκες, ενώ τα απομακρυσμένα χωριά και οι οικισμοί της αντιμετωπίζουν πρόβλημα της άμεσης και έγκαιρης επέμβασης εκτάκτων περιστατικών υγείας, ιδίως κατά τους θερινούς μήνες.

(Στο σημείο αυτό κτυπά προειδοποιητικά το κουδούνι λήξεως του χρόνου ομιλίας του κυρίου Βουλευτή)

Με βάση, λοιπόν, και τις προβλέψεις από τους φορείς του τουρισμού, οι πληρότητες της Χαλκιδικής φέτος φτάνουν το 100%, κάτι που όπως αντιλαμβάνεστε αυξάνει τις ανάγκες. Τα δε Σαββατοκύριακα η όδευση και προς τη Χαλκιδική καθίσταται χρονοβόρα, λόγω του βεβαρημένου οδικού δικτύου και, όπως είναι φυσικό, η διακομιδή εκτάκτων περιστατικών υγείας είναι πολύωρη.

Αξίζει να σημειώσουμε, επίσης, ότι σε περιοχές οι οποίες είναι απομακρυσμένες -όπως η Ολυμπιάδα, το Παλιούρι, η Συκιά και αρκετοί άλλοι οικισμοί της Χαλκιδικής- οι χρόνοι για την άφιξη ενός ασθενοφόρου από τον πλησιέστερο σταθμό ξεπερνούν κατά πολύ τη μία ώρα.

Απ’ όλα αυτά αντιλαμβάνεστε ότι κύριο μέλημα της πολιτείας θα πρέπει να είναι η αδιάλειπτη και απρόσκοπτη παροχή υπηρεσιών υγειονομικής περίθαλψης σε κατοίκους και επισκέπτες, διασφαλίζοντας έτσι την προστασία της ανθρώπινης ζωής και την παροχή άμεσων πρώτων βοηθειών σε οποιονδήποτε έχει ανάγκη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Για τους παραπάνω λόγους θέλω αφ’ ενός να μας ενημερώσετε αν υπάρχει επιχειρησιακή ετοιμότητα στο ΕΚΑΒ Χαλκιδικής και αφ’ ετέρου για τον σχεδιασμό της αντιμετώπισης εκτάκτων περιστατικών και συμβάντων στη Χαλκιδική, τόσο τους θερινούς όσο και τους χειμερινούς μήνες.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Σας ευχαριστώ, κύριε Βουλευτά, για την ερώτηση.

Έχετε δίκιο. Η Χαλκιδική έχει μια πολύ μεγάλη αλλαγή από χειμώνα σε καλοκαίρι στον πληθυσμό λόγω του τουρισμού και των ξενοδοχειακών μονάδων. Έχει γίνει ένας επιχειρησιακός σχεδιασμός έτσι ώστε να ενισχυθεί, σε βαθμό που δεν είχε γίνει τις προηγούμενες χρονιές. Αυτή τη στιγμή έχουμε τέσσερις τομείς στη Χαλκιδική -Μουδανιά, Κασσανδρεία, Πολύγυρος, Παλαιοχώρι- που λειτουργούν από ένα ασθενοφόρο στις τρεις βάρδιες -πρωί, απόγευμα και τη νύχτα-, εκτός από τον Πολύγυρο, όπου έχουμε δύο κάθε βάρδια.

Ο σκοπός είναι τους καλοκαιρινούς μήνες για να αντιμετωπίσουμε –όπως πολύ σωστά το περιγράψατε- την ιδιαίτερη μορφολογία της Χαλκιδικής, που δεν τους έχει συγκεντρωμένους και είναι αρκετά χιλιόμετρα και αρκετές οι παραλίες που υπάρχουν, υπάρχει ασθενοφόρο στους τομείς Αγία Παρασκευή, Άγιος Νικόλαος, Χανιώτης, Καλάνδρα, Ιερισσός, Ουρανούπολη, Παραλία Γερακινής, Μαρμαράς και Σάρτη, που θα ενισχυθούν με ένα και ο Άγιος Νικόλαος με δύο ασθενοφόρα, το πρωί και το απόγευμα. Ήδη έχουν εξασφαλιστεί σε μεγάλο βαθμό τα δωμάτια όπου θα μείνουν.

Επιτρέψτε μου να κάνω μια παρατήρηση, μιας και είστε τοπικός Βουλευτής και ίσως χρειαστούμε και τη βοήθειά σας. Απευθυνθήκαμε στους ξενοδόχους. Πολύ καλό ότι είναι 100%. Δεν βρέθηκε κανείς να μας δώσει δωμάτιο και ό,τι δωμάτιο έχουμε βρει το εξασφαλίζουμε εμείς πληρώνοντας. Απλώς, ορισμένες φορές, και ειδικά σε τέτοιες περιοχές που έχουν την τύχη να είναι αρκετά πλούσιες, θα ήταν καλό -διότι έχουμε μιλήσει με τους δημάρχους και οι δήμαρχοι με τους ξενοδόχους- να μπορούσαν να μας βοηθήσουν σε αυτό. Ευτυχώς έχουμε βρει στις περισσότερες περιοχές από τη διοίκηση του ΕΚΑΒ και θα νοικιάσουμε τα δωμάτια.

Θα θέλαμε αν μπορούσατε και εσείς να συμβάλετε, έτσι ώστε να μας βοηθήσουν, γιατί είναι εργαζόμενοι, είναι δημόσιοι υπάλληλοι με αρκετά χαμηλούς μισθούς αυτοί τους οποίους μετακινούμε εκεί.

Θα ενισχυθεί και με τέσσερις μηχανές -δύο στο ένα πόδι και δύο στο άλλο πόδι- με αυτόν τον σχεδιασμό. Έχουν ήδη βγει οι προκηρύξεις, έτσι ώστε να μπορεί να μετακινηθεί προσωπικό του ΕΚΑΒ και να ενισχυθεί και με νέο επικουρικό προσωπικό, που δεν έχει ξαναϋπάρξει. Έτσι πιστεύουμε ότι θα αντιμετωπίσουμε τις δυσκολίες που έχει η Χαλκιδική λόγω αυτού που περιγράψατε κι εσείς.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε, έχετε τον λόγο.

**ΑΠΟΣΤΟΛΟΣ ΠΑΝΑΣ:** Κύριε Υπουργέ, σε ό,τι αφορά την παρατήρηση που κάνατε για τα ξενοδοχεία, νομίζω ότι θα πρέπει να γίνει ένα υπόμνημα στην Ένωση Ξενοδόχων, καθώς θα πρέπει και αυτή να συμμετάσχει κατά πολύ σε αυτή την προσπάθεια, αλλά και στο προεδρείο, προκειμένου να βοηθήσουν. Γνωρίζω το πρόβλημα. Ξέρω ότι προσπαθούν να βοηθήσουν οι δήμοι. Πρέπει να υπάρξει η ενσυναίσθηση -θα το πω εγώ- και από τον επιχειρηματικό και τουριστικό κόσμο της Χαλκιδικής, προκειμένου να στηρίξουν αυτή την προσπάθεια. Εγώ θα είμαι αρωγός σε αυτό που μπορώ να κάνω.

Στη Χαλκιδική αυτή τη στιγμή, σύμφωνα με τα στοιχεία του ΕΚΑΒ, επιχειρούν περίπου εξήντα διασώστες με έντεκα ασθενοφόρα, όπως είπατε. Παράλληλα θα σας πω ότι υπάρχουν και ελλείψεις βασικών ειδικοτήτων για την εύρυθμη λειτουργία ενός νοσοκομείου, όπως αναισθησιολόγοι, παιδοχειρουργοί, αγγειοχειρουργοί. Αυτό, όπως αντιλαμβάνεστε, λειτουργεί επιβαρυντικά και ως τροχοπέδη για το ΕΚΑΒ, αφού αναγκάζεται πολλές φορές να πηγαίνει περιστατικά στο πλησιέστερο εφημερεύον νοσοκομείο.

Η ενημέρωση, επίσης, που πήραμε ύστερα από κοινοβουλευτική μας ερώτηση από την ειδική Υπηρεσία Συντονισμού του Ταμείου Ανάκαμψης αφορά δέσμευση συνολικού προϋπολογισμού 5,1 εκατομμυρίων για έργα ανακαίνισης, εκσυγχρονισμού, αναβάθμισης του Γενικού Νοσοκομείου Χαλκιδικής αλλά και ενεργειακά αποδοτικής ανακαίνισης του Κέντρου Υγείας Αγίου Νικολάου και Κασσανδρείας.

Συμφωνούμε απόλυτα. Όμως δεν έγινε καμμία πρόταση για την προμήθεια νέων ασθενοφόρων, για τη δημιουργία απομακρυσμένων νέων βάσεων του ΕΚΑΒ, ενώ δεν έχει γίνει καμμία συζήτηση για πλωτά ή εναέρια μέσα διάσωσης, τη στιγμή μάλιστα που οι πραγματικές ανάγκες της Χαλκιδικής απαιτούν –νομίζω ότι το γνωρίζετε κι εσείς- τουλάχιστον δεκατέσσερα ασθενοφόρα, περισσότερους από εκατόν σαράντα διασώστες και τουλάχιστον τέσσερα δίκυκλα οχήματα άμεσης επέμβασης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν ξέρω, δηλαδή, ποιος κάνει αυτόν τον επιχειρησιακό σχεδιασμό σε ό,τι αφορά τα έργα του Ταμείου Ανάκαμψης και αν πραγματικά υπάρχει μια σωστή οργάνωση και προτεραιότητα στο ποιες είναι οι ανάγκες αυτή τη στιγμή για έναν νομό που έχει συγκεκριμένες, εν πάση περιπτώσει, απώλειες σε ό,τι αφορά το ΕΚΑΒ εδώ και πολλά χρόνια.

Και επειδή η γενικότερη κατάσταση δεν είναι η ιδανικότερη, γεγονός που θα επηρεάσει και τον τουρισμό αλλά και γενικότερα τον γηγενή πληθυσμό που αντιμετωπίζει καθημερινά προβλήματα, νομίζω ότι αντιλαμβάνομαι την απάντησή σας η οποία είναι τεχνικού τύπου, αλλά εδώ μιλάμε για τα αυτονόητα. Και μιλάω για τα αυτονόητα γιατί παρόμοια κοινοβουλευτική ερώτηση και επίκαιρη ερώτηση είχα κάνει και πριν από κάποια χρόνια και δεν υπήρξε καμμία βελτίωση των πραγμάτων, εκτός από τις συγκεκριμένες ενέργειες, τις οποίες δεν τις υποβαθμίζω, αλλά θεωρώ ότι δεν δίνουν λύση.

Συγχρόνως, ακούω ότι δίνονται 5,1 εκατομμύρια για την ενεργειακή αναβάθμιση. Την υποστηρίζουμε, όμως δεν έχουμε ασθενοφόρα για να σωθεί ο κόσμος σε επίπεδο υγείας για έκτακτα περιστατικά. Αυτά τα πράγματα θα έλεγα ότι δεν δείχνουν -το λιγότερο που μπορώ να πω- ένα οργανωμένο υγειονομικό χάρτη σε ό,τι αφορά τον Νομό Χαλκιδικής.

Γι’ αυτό δράττομαι της ευκαιρίας σήμερα και σας ζητώ το συγκεκριμένο θέμα να μην το δούμε επιφανειακά και περιστασιακά και να καταλάβουμε ότι υπάρχει σοβαρό πρόβλημα σε ό,τι αφορά τα ασθενοφόρα. Πρέπει να υπάρχουν όσα περισσότερα ασθενοφόρα γίνεται στη Χαλκιδική με περισσότερους διασώστες. Γιατί αυτοί οι άνθρωποι που έρχονται είναι λίγοι -«τρώνε» πάρα πολύ χρόνο- και πραγματικά δεν μπορούν να αντεπεξέλθουν στις ανάγκες που έχει αυτή τη στιγμή ο νομός, ενώ δίνουν την ψυχή τους σε αυτή την προσπάθεια, το οποίο το αναγνωρίζουμε.

Ευχαριστώ πάρα πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, δώστε μου μισό λεπτό για να κάνω μία ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαπέντε μαθήτριες και μαθητές και δύο συνοδοί καθηγητές από το 2ο Δημοτικό Σχολείο Ιερισσού Χαλκιδικής.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Είμαστε στη στιγμή που μιλάμε για την περιοχή σας και για τα θέματα που αφορούν τον τομέα υγείας. Είμαστε σήμερα στη διαδικασία του κοινοβουλευτικού ελέγχου που έχει να κάνει με ερωτήσεις Βουλευτών του κάθε νομού προς την Κυβέρνηση. Ο αρμόδιος Υπουργός, ο οποίος κάθεται δεξιά, απαντά στις ερωτήσεις.

Κύριε Υπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Ευχαριστώ, κύριε Πρόεδρε.

Κατ’ αρχάς να πω ότι χαιρετίζω τα θετικά σας σχόλια για τη χρηματοδότηση που έχει εξασφαλιστεί και για το Νοσοκομείο και για το Κέντρο Υγείας Χαλκιδικής. Όπως είπατε κι εσείς, σας έχω δώσει πολύ συγκεκριμένα στοιχεία για τον σχεδιασμό που υπάρχει.

Οπότε, όσον αφορά τα ασθενοφόρα και το αν έχουμε εξασφαλίσει ασθενοφόρα, να σας ενημερώσω ότι έχει ήδη εξασφαλιστεί, και θα είναι και μεγαλύτερος αριθμός στη συνέχεια, η προμήθεια διακοσίων πενήντα ασθενοφόρων για το ΕΚΑΒ μέσω του προγράμματος «ΑΙΓΙΣ» της πολιτικής προστασίας. Εκεί θα έχουμε διακόσια ασθενοφόρα και έχουμε και διάφορες άλλες δράσεις που αφορούν τις περιφέρειες. Από αυτά τα ασθενοφόρα, γιατί είναι για όλη την επικράτεια, σίγουρα υπάρχουν ασθενοφόρα και για τη Χαλκιδική.

Επίσης, έχετε πει για τα εναέρια μέσα. Με βάση το νομοσχέδιο της πολιτικής προστασίας, με τις έξι εναέριες βάσεις -υπάρχει βάση που καλύπτει και την περιοχή της βορείου Ελλάδος και της Χαλκιδικής- θα καλυφθεί μετά από την ολοκλήρωση του σχεδιασμού και από εναέρια μέσα.

Άρα, όπως έχετε πει κι εσείς, για το προσωπικό έχετε δει ότι υπάρχει σχεδιασμός, για τα μέσα έχετε δει ότι υπάρχει σχεδιασμός και για τα νοσοκομεία της περιοχής υπάρχει σχεδιασμός.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την πρώτη με αριθμό 759/6-12-2023 αναφορά του κύκλου των αναφορών και ερωτήσεων του Βουλευτή Αιτωλοακαρνανίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Μιλιτάδη Ζαμπάρα προς τον Υπουργό Υγείας, με θέμα: «Άδικες κατηγορίες για διακόσιους γιατρούς του Νοσοκομείου Αγρινίου».

Κύριε συνάδελφε, έχετε τον λόγο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κύριε Υπουργέ, επανέρχομαι σήμερα στο θέμα διώξεων διακοσίων γιατρών από το Νοσοκομείο Αγρινίου, διότι από τον Νοέμβριο του 2023 δεν έχω πάρει καμμία απάντηση στο εν λόγω θέμα.

Όπως γνωρίζετε διακόσιοι γιατροί του Νοσοκομείου Αγρινίου κατηγορούνται για παράβαση καθήκοντος για τη μη ηλεκτρονική συνταγογράφηση εξετάσεων στο Τμήμα Επειγόντων Περιστατικών του Νοσοκομείου Αγρινίου. Μάλιστα, κατηγορούνται ότι είχαν σκοπό να βλάψουν το κράτος και να προσπορίσουν σε άλλους παράνομο όφελος. Δηλαδή διακόσιοι γιατροί όλων των ειδικοτήτων, που πέρασαν την περίοδο αυτή από το ΤΕΠ του Νοσοκομείου Αγρινίου, είχαν συνεννοηθεί για παράνομο προσωπικό όφελος.

Οι γιατροί ενημέρωσαν ότι η μη ηλεκτρονική συνταγογράφηση έγινε λόγω της υποστελέχωσης και κυρίως λόγω της ελλιπούς στελέχωσης του πληροφοριακού συστήματος και δεν υπάρχει σε καμμία περίπτωση παράβαση καθήκοντος. Το ίδιο λέει και το πόρισμα του Σώματος Επιθεωρητών Υπηρεσιών Υγείας και Πρόνοιας, το ΣΕΥΠ, και της Ελληνικής Αρχής Διαφάνειας. Στην ανακοίνωσή τους οι νοσοκομειακοί γιατροί τονίζουν: «Εάν είχαμε αρνηθεί να παράσχουμε υπηρεσίες στους ασθενείς εξαιτίας των ελλείψεων και ειδικότερα του συστήματος που θα επέτρεπε το ηλεκτρονικό παραπεμπτικό, θα είχαμε θέσει σε κίνδυνο την υγεία και τη ζωή των ασθενών και θα ήμασταν επίσης κατηγορούμενοι σε περίπτωση που δεν κάναμε τη δουλειά μας».

Όμως, το ζήτημα αυτό είναι σημαντικό, κύριε Υπουργέ, γιατί εσείς ως 6η Υγειονομική Περιφέρεια και ως Υπουργείο Υγείας έχετε προχωρήσει -έχει πάρει κι άλλες διαστάσεις- σε ΕΔΕ. Στο πόρισμα, χωρίς επαρκή τεκμηρίωση, αναφέρεται ότι υπήρχε η δυνατότητα ηλεκτρονικής συνταγογράφησης, με αποτέλεσμα να μπαίνει το ζήτημα της δυνητικής αργίας.

Και για να σας προλάβω, κύριε Υπουργέ, θα σας πω ότι δεν θέλουμε να εμπλακείτε σε καμμία περίπτωση στη δικαιοσύνη. Όμως, θα μπορούσατε να πάρετε κάποιες πρωτοβουλίες για να αναστείλετε την ΕΔΕ γιατί αυτή τη στιγμή διώκονται οι γιατροί. Είναι οι γιατροί, κύριε Υπουργέ, που έβαλαν πλάτη και την περίοδο της πανδημίας και σήμερα σε ένα άκρως υποστελεχωμένο Νοσοκομείο, αυτό του Αγρινίου, και έχουν και αυτό το επιπρόσθετο βάρος, της δίωξής τους. Κάποιοι σήμερα υπηρετούν σε άλλες περιοχές, σε άλλα νοσοκομεία, και καλούνται να δώσουν καταθέσεις και να πάνε στα δικαστήρια. Υπάρχει μια πολύ δύσκολη και αρνητική κατάσταση για την οποία θα πρέπει να βρεθεί λύση για να μην κυνηγούνται οι γιατροί με έναν απολύτως άδικο τρόπο.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Σας ευχαριστώ για την ερώτηση. Μπορώ να πω και να σημειωθεί, ότι η ερώτηση αυτή είχε απαντηθεί ξανά από εμένα σε ερώτηση του Βουλευτή του ΚΚΕ κ. Παπαναστάση.

Είχα πει εκείνη τη φορά ότι υπάρχει διάκριση μεταξύ των εξουσιών, το αναφέρατε κι εσείς κάπου στην ερώτησή σας, και δεν μπορούμε να παρέμβουμε στη δικαιοσύνη. Ως γιατρός εύχομαι κι εγώ και θέλω πάρα πολύ και πιστεύω ότι θα αθωωθούν οι γιατροί.

Άρα μου κάνει εντύπωση που επανέρχεστε. Μου κάνει φοβερή εντύπωση που επανέρχεστε και μιλάτε ξαφνικά για συμπόνια και λέτε: «Να εκείνοι οι αδίστακτοι που σέρνουν τους γιατρούς στα δικαστήρια».

Να σας ρωτήσω κάτι; Ήσασταν Υποδιοικητής της 6ης ΥΠΕ;

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ναι.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Θέλω να πω προς το Σώμα τα γεγονότα. Το 2018 -όταν ήσασταν εσείς Υποδιοικητής στην 6η ΥΠΕ, όταν δεν ήμασταν κυβέρνηση- έγινε αυτή η έρευνα του ΣΕΥΠ. Η ΕΔΕ στην οποία αναφέρεστε, διατάχθηκε από τον προηγούμενο διοικητή, από τον διοικητή ο οποίος τοποθετήθηκε επί ΣΥΡΙΖΑ. Ήσασταν μαζί. Ήσασταν υποδιοικητής.

Να μιλήσουμε πρακτικά. Με βλέπετε. Και στις προηγούμενες ερωτήσεις σάς έδωσα πολλά στοιχεία. Ελπίζω να βοηθήσουν και στον δημόσιο διάλογο και εσάς. Ξέρετε ποια θα είναι η μεγαλύτερη βοήθεια; Όταν θα πάνε αυτοί οι συνάδελφοι στο δικαστήριο, να έρθετε εσείς ως μάρτυρας, ως διοίκηση και πείτε: «Εμείς φταίμε που το αφήσαμε υποστελεχωμένο, εμείς φταίμε που δεν είχαμε καλή πληροφορική». Αφού ήταν επί της δικής σας διοίκησης. Αυτοί οι συνάδελφοι θα αθωωθούν όταν εσείς θα πάτε στο δικαστήριο, όταν σας καλέσει ο δικαστής ως δημόσιο λειτουργό και εσείς του απαντήσετε εκείνη την ώρα: «Ναι, εμείς φταίμε, δεν φταίνε αυτοί». Για να λέμε τα πράγματα όπως είναι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κύριε Υπουργέ, μπορείτε να πετάτε λάσπη στον ανεμιστήρα, αλλά νομίζω ότι η λάσπη αυτή δεν κολλάει. Ήμουν πολύ συγκεκριμένος. Μιλάμε για μία μεγάλη περίοδο που δεν υπήρχε σύστημα συνταγογράφησης και αυτή τη στιγμή διακόσιοι γιατροί του Νοσοκομείου Αγρινίου διώκονται.

Άρα νομίζω ότι το ζήτημα αυτό δεν μπορεί να σέρνεται.

Και έρχομαι με μια επίκαιρη ερώτηση, κύριε Υπουργέ, γιατί -όπως σας είπα και στην πρωτολογία μου- υπάρχει μια εκκρεμότητα, υπάρχει ένα πόρισμα που λέει ότι υπήρχε η δυνατότητα ηλεκτρονικής συνταγογράφησης.

Εγώ λέω ότι δεν υπήρχε, κύριε Υπουργέ, εκείνη την περίοδο και αδίκως διώκονται οι γιατροί. Αυτή είναι η τεράστια διαφορά, γι’ αυτό και ενώ το ζήτημα είναι πάρα πολλά χρόνια, οι μόνοι που δεν ευθύνονται είναι οι γιατροί.

Και πότε έγινε αυτό, κύριε Υπουργέ, και ποιες πρωτοβουλίες πάρθηκαν για να γίνει; Αυτό δεν το λέτε. Άρα, νομίζω, ότι δεν μπορούν οι γιατροί ενός νοσοκομείου που πέρασαν από τα ΤΕΠ είτε είναι ειδικευόμενοι είτε είναι ειδικευμένοι είτε είναι γιατροί που για μία μεγάλη χρονική περίοδο από το 2018 μέχρι το 2022, 2023 πέρασαν από το Νοσοκομείο Αγρινίου, να διώκονται με έναν άδικο τρόπο.

Και ξαναλέω, κύριε Υπουργέ, το κρίσιμο για εμάς είναι ότι αυτός ο κόσμος, αυτοί οι υπηρέτες, αυτοί οι δημόσιοι λειτουργοί έβαλαν πλάτη διαχρονικά για να στηρίξουν το Εθνικό Σύστημα Υγείας, για να στηρίξουν το ΕΣΥ. Μιλάμε για ένα νοσοκομείο με πάρα πολλά προβλήματα. Μιλάμε για μία ΜΕΘ που αυτήν τη στιγμή λειτουργεί, δεν λειτουργεί. Μιλάμε για τη διευθύντρια της ΜΕΘ που ήρθε, ανέλαβε υπηρεσία και παραιτήθηκε, γιατί έγιναν μια σειρά από πράγματα υποστελέχωσης, υπολειτουργίας. Μιλάμε για ένα νοσοκομείο που βασικές κλινικές υπολειτουργούν. Και μιλάμε για μία δημόσια περίθαλψη στον Νομό Αιτωλοακαρνανίας σε οριακή κατάσταση.

Άρα εγώ σας λέω, κύριε Υπουργέ, ότι το αρμόδιο Υπουργείο και η αρμόδια υγειονομική περιφέρεια θα έπρεπε να είχε πάρει συγκεκριμένες πρωτοβουλίες για να μην διώκονται άδικα αυτοί οι γιατροί.

Θέλω μια απάντηση, λοιπόν, στο συγκεκριμένο ερώτημα που σας έθεσα, τι σκοπεύει να κάνει το Υπουργείο για την ΕΔΕ των διακοσίων γιατρών. Θα την αναβάλλετε μέχρι να γίνει το δικαστήριο τους; Αυτή είναι η ερώτηση και περιμένω μια απάντηση.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Έκθεση του ΣΕΥΠ στις 28 Ιουνίου 2019. Στις 8 Ιουλίου στην 6η Υγειονομική Περιφέρεια είστε εσείς και εντός της δικής της θητείας ζητάτε την ΕΔΕ. Εσείς την αρχίζετε την ΕΔΕ. Και από εκεί αυτεπάγγελτα ξεκινάει ηελληνική εισαγγελεύς.

Πάει πολύ το να έρχεστε εδώ και να μου λέτε ότι εμείς δεν κάνουμε κάτι για τους γιατρούς. Σας είπα ότι εάν θέλετε, μπορείτε να γράψετε επιστολή μαζί με τον διοικητή της 6ης ΥΠΕ και εσείς που ήσασταν. Αυτό είναι το πιο δυνατό χαρτί που θα έχουν. Το πιο δυνατό χαρτί που θα έχουν αυτοί, γιατί σας μιλάω ως γιατρός, είναι να έρθει ο διοικητής, να έρθει ο υποδιοικητής και να πει ότι αυτοί δεν μπορούσαν να συνταγογραφήσουν. Είχαμε αφήσει το νοσοκομείο χωρίς στελέχωση. Είχαμε αφήσει το νοσοκομείο χωρίς να έχει σύστημα πληροφορικής.

Ρωτήστε όποιον θέλετε νομικό. Εγώ δεν είμαι νομικός. Αυτό είναι το πιο δυνατό χαρτί που θα έχουν αυτοί οι γιατροί. Και την ευαισθησία, εάν θέλετε να τη μετρήσουμε, ας τη μετρήσουμε τώρα με αυτό που σας λέω. Ρωτήστε, όμως και τους νομικούς σας. Αυτό είναι το πιο δυνατό χαρτί ενός δημόσιου λειτουργού της περιόδου εκείνης για να πει ότι εμείς φταίμε, γιατί αυτή ήταν η περιγραφή. Δεν φταίνε οι γιατροί. Και εμείς όταν χρειαστεί θα πάμε στο δικαστήριο, αλλά υπάρχει διάκριση εξουσιών. Και γι’ αυτό σας μιλάω έτσι, γιατί δεν μπορεί να επανέρχεστε. Την έχω απαντήσει αυτήν την ερώτηση. Εκμεταλλεύεστε, ενώ εσείς είστε μέσα στα πράγματα.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρίες και κύριοι συνάδελφοι, δεν θα συζητηθούν κατόπιν συνεννόησης:

Η δεύτερη με αριθμό 945/8-4-2024 επίκαιρη ερώτηση πρώτου κύκλου του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστασίου Νικολαΐδηπρος τον Υπουργό Περιβάλλοντος και Ενέργειας,με θέμα: «Έντονη αντίδραση των οινοποιών της Δράμας στη δημιουργία φωτοβολταϊκών πάρκων σε τεράστιες εκτάσεις καλλιεργήσιμης γης στην Π.Ε. Δράμας».

Και η πρώτη με αριθμό 946/8-4-2024 επίκαιρη ερώτηση δεύτερου κύκλου του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστασίου Νικολαΐδη προς τον Υπουργό Παιδείας, Θρησκευμάτων και Αθλητισμού,με θέμα: «Μεγάλη και αδικαιολόγητη καθυστέρηση στη χορήγηση οικονομικών παροχών σε αθλητές και αθλήτριες υψηλών διακρίσεων από την πολιτεία».

Έχουμε την τελευταία μας ερώτηση. Είναι εδώ η κυρία Υπουργός. Αναμένουμε τον συνάδελφο Βουλευτή, ο οποίος μας ενημέρωσε ότι σε ένα λεπτό θα είναι στην Αίθουσα. Συνεπώς θα κάνουμε μια ολιγόλεπτη διακοπή.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, συνεχίζεται η συνεδρίαση.

Θα συζητηθεί η πρώτη με αριθμό 985/15-4-2024 επίκαιρη ερώτηση πρώτου κύκλου του Βουλευτή Αιτωλοακαρνανίας της Κοινοβουλευτικής Ομάδας «Νέα Δημοκρατία» κ. Μάριου Σαλμά προς τον Υπουργό Παιδείας, Θρησκευμάτων και Αθλητισμού, με θέμα: «Λανθασμένος σχεδιασμός αγωνιστικής περιόδου 2023-2024 των σχολικών αγώνων ποδοσφαίρου».

Παρακαλώ, κύριε συνάδελφε, έχετε τον λόγο.

**ΜΑΡΙΟΣ ΣΑΛΜΑΣ:** Ευχαριστώ, κύριε Πρόεδρε.

Κατέθεσα και ήθελα να συζητηθεί αυτή η ερώτηση, η οποία εκτός από έναν συμβολισμό έχει και ουσία. Η ουσία είναι μία υπουργική απόφαση του Υπουργείου Παιδείας, που έχει υπογραφεί από την Υφυπουργό Παιδείας, που καθορίζει τους όρους και τις διαδικασίες με τις οποίες διεξάγονται οι αθλητικοί αγώνες των λυκείων, των σχολικών πρωταθλημάτων. Αυτοί οι αγώνες, επειδή οδηγούν σε μία τελική μοριοδότηση αυτών των αθλητών οι οποίοι δείχνουν τις καλύτερες επιδόσεις, έχει και μια επίδραση στην αξιοπιστία των πανελλαδικών εξετάσεων και στο πώς προστίθενται μόρια σε αυτή τη διαδικασία.

Συνεπώς η απόφαση οφείλει να είναι ακέραια, δίκαιη, όλες οι ομάδες των λυκείων σε όλη την Ελλάδα να δίνουν τον ίδιο αριθμό αγώνων και να προκρίνονται με βάση τα διεθνή πρότυπα, όπως είναι οι όμιλοι στα παγκόσμια, στα διεθνή πρωταθλήματα, και όλα προσαρμοσμένα στις ιδιαιτερότητες βεβαίως των διευθύνσεων εκπαίδευσης.

Η συγκεκριμένη υπουργική απόφαση του Δεκεμβρίου του 2023, που καθορίζει τους όρους για το πρωτάθλημα 2023-2024, είναι εντελώς άδικη και λανθασμένη. Οποιοσδήποτε τη διαβάσει θα καταλάβει ότι οι ομάδες των λυκείων δεν δίνουν τον ίδιο αριθμό αγώνων προκειμένου να φτάσουν στον τελικό, που θα διαγωνιστούν για να πάρουν την πρώτη, δεύτερη και τρίτη θέση. Άλλες ομάδες μπορούν να φτάσουν εκεί με τρεις αγώνες. Άλλες ομάδες μπορούν να φτάσουν με έξι αγώνες. Δεν υπάρχει καμμία απολύτως λογική, ούτε ακόμη και με τον αριθμό των ομάδων που είναι μονοψήφιοι αριθμοί -δεκατρείς, εννιά, δεκαπέντε-, οι οποίες δεν μπορούν να διασταυρωθούν σε ζευγάρια όταν προχωρούν, ειδικά για τα ομαδικά αθλήματα.

Συνεπώς ζήτησα -και κλείνω με αυτό την πρωτολογία μου- από την κυρία Υπουργό να αναγνωρίσει ότι η υπουργική απόφαση αυτή δεν ήταν δίκαιη για τους μαθητές των σχολείων και δεν αποδεικνύει ότι πρέπει να μοριοδοτούνται στο τέλος οι καλύτεροι, αλλά απλά ευνοούνται πολύ από τις κληρώσεις και από τον τρόπο με τον οποίον γίνονται οι διασταυρώσεις.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η Υφυπουργός Παιδείας, Θρησκευμάτων και Αθλητισμού κ. Μακρή.

Ορίστε, κυρία Υπουργέ.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Κύριε Υπουργέ, κύριε συνάδελφε, θα μπορούσα να ξεκινήσω και να τελειώσω την απάντησή μου σε εσάς, αναφέροντας την απόφαση της Ολομέλειας του Συμβουλίου της Επικρατείας με αριθμό 1537/2023 –πρόσφατη, δηλαδή- η οποία ασχολήθηκε με την ισότητα, την αξιοκρατική και ορθολογική οργάνωση της εκπαίδευσης για την πριμοδότηση των διακριθέντων αθλητών και κατ’ επέκταση της εισαγωγής τους στην τριτοβάθμια εκπαίδευση που τη βρήκε απολύτως σύννομη. Θα μπορούσε αυτό να είναι και η απάντηση στην αγωνία σας και στην ένστασή σας και στη διαπίστωση που κάνατε.

Θα μου επιτρέψετε να το πω -με το σεβασμό που σας έχω- με κάποια ελαφρότητα, ότι αυτό επηρεάζει το σύστημα της εισαγωγής στην τριτοβάθμια εκπαίδευση. Επειδή, όμως, είναι πολύ σοβαρό το θέμα, θα μου επιτρέψετε να πω και μερικά πράγματα και για εκείνους που μας ακούν και για τα Πρακτικά. Το Συμβούλιο της Επικρατείας έκρινε τη διεξαγωγή των αγώνων η οποία γίνεται από το 2016 μέχρι σήμερα με τον ίδιο τρόπο.

Με την άνεση, κύριε συνάδελφε, ότι καμμία από τις υπουργικές αποφάσεις δεν φέρει την υπογραφή μου -άρα δεν υπερασπίζομαι την υπογραφή μου, αλλά το κυβερνητικό έργο σας- λέω ότι η μόνη διαφοροποίηση στην απόφαση που υπέγραψε η τότε Υφυπουργός κ. Μιχαηλίδου, αφορά στην προσθήκη και άλλων αθλημάτων, όπως η υδατοσφαίριση, το beach volley που είναι ολυμπιακά αθλήματα. Από το 2016 με την υπογραφή Γαβρόγλου μέχρι τώρα, απαρεγκλίτως είναι η ίδια διαδικασία που εσείς επισημαίνετε αδυναμίες, ενώ το Συμβούλιο της Επικρατείας έκρινε ότι δεν παραβιάζει την ισονομία και την αξιοκρατία.

Έρχομαι στα σημερινά. Στις 12 Ιανουαρίου του 2024 με υπουργική απόφαση προκηρύχθηκαν οι αγώνες. Να διευκρινίσουμε ότι η συμμετοχή στους αγώνες αυτούς είναι απολύτως εθελοντική. Συμμετέχουν τα σχολεία που θέλουν και οι μαθητές που θέλουν. Όταν αυτή η εθελοντική συμμετοχή δηλώνεται, είναι υποχρεωτικό ο γονέας, ο κηδεμόνας, ο επίτροπος να δηλώσει με υπεύθυνη δήλωση ότι γνωρίζει τους όρους διεξαγωγής.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Κύριε Πρόεδρε, θα μου επιτρέψετε να πάρω λίγο χρόνο παραπάνω για να εξηγήσω. Σας ευχαριστώ.

Πρέπει, λοιπόν, να δηλώσει με υπεύθυνη δήλωση ότι και γνωρίζει και αποδέχεται τους όρους διεξαγωγής αυτών των αγώνων. Αυτό συμβαίνει και με την ομάδα για την οποία ρωτάτε και την αναφέρετε και στην ερώτησή σας.

Ας έρθουμε τώρα και στη διεξαγωγή των αγώνων. Γίνονται σε τρεις φάσεις: πρώτη, δεύτερη και τρίτη. Σύμφωνα με την υπουργική απόφαση, στην πρώτη φάση γίνονται οι αγώνες μεταξύ σχολικών ομάδων, δηλαδή σε κάθε διεύθυνση δευτεροβάθμιας εκπαίδευσης. Διοργανώνουν τους αγώνες αυτούς οι Οργανωτικές Επιτροπές Σχολικών Αθλητικών Δραστηριοτήτων, οι ΟΕΣΑΔ, όπως θα τους λέμε εφεξής, που κάνουν και τις σχετικές κληρώσεις. Βγαίνουν από τις διευθύνσεις εκπαίδευσης συνολικά πενήντα οκτώ νικητές, πενήντα οκτώ ομάδες, όσες είναι και οι διευθύνσεις εκπαίδευσης.

Πάμε στη δεύτερη φάση, που γίνεται σε επίπεδο περιφέρειας. Εδώ θα σας πω, κύριε Υπουργέ, ότι κάθε φάση έχει και διαφορετικούς όρους διενέργειας γνωστούς εκ των προτέρων. Γίνεται, λοιπόν, από την κεντρική ΟΕΣΑΔ, την ΚΟΕΣΑΔ, την Κεντρική Οργανωτική Επιτροπή Σχολικών Αθλητικών Δραστηριοτήτων, η κλήρωση. Η επιτροπή αυτή ορίστηκε πάλι με απόφαση της τότε Υφυπουργού κ. Μιχαηλίδου, η οποία θα αναλαμβάνει από τη δεύτερη φάση και μετά τη διεξαγωγή των αγώνων.

Θέλω να πω επίσης εδώ ότι την 1η Μαρτίου του 2024, όπως κάθε φορά, γίνεται κλήρωση με γεωγραφικά κριτήρια. Και εκ των προτέρων από την 1η Μαρτίου είναι γνωστό ποιες γεωγραφικές περιοχές θα ασχοληθούν, ποιες ομάδες θα κληρωθούν ανά περιοχή. Δηλαδή στην Αττική 1 ήταν το Κολλέγιο. Στην Αττική 2 είναι το Κερατσίνι. Δεν ήταν γνωστό εκ των προτέρων. Αλλά δεν υπάρχει πιθανότητα παρέμβασης ή νόθευσης αυτής της σχολικής δραστηριότητας, που έχει, βεβαίως, και συνέπειες για τις πανελλαδικές.

Στη δεύτερη φάση προκρίνονται δεκαπέντε ομάδες. Οι δεκατρείς είναι από τις διευθύνσεις εκπαίδευσης και οι άλλες δύο είναι oι δευτεραθλήτριες από την Αττική και την Κεντρική Μακεδονία λόγω του μεγάλου αριθμού των σχολείων, τα οποία λαμβάνουν μέρος. Από τις δεκαπέντε ομάδες, λοιπόν, στην τελευταία φάση πρέπει να μείνουν εννέα.

Στη φάση αυτή για να μείνουν εννέα ομάδες, υπάρχει η εξής διαδικασία –επαναλαμβάνω- σταθερή πάντοτε. Δύο ομάδες από την Αττική, η πρωταθλήτρια και η δευτεραθλήτρια, μία από την Κεντρική Μακεδονία, μία από την Κρήτη. Αυτές περνούν χωρίς αγώνα στους εννέα. Από τους δεκαπέντε η επιλογή των τεσσάρων γίνεται χωρίς αγώνα. Οι υπόλοιποι έντεκα, όμως, αγωνίζονται μεταξύ τους για να βγουν οι άλλοι πέντε και όποιοι προκύψουν. Από τους εννέα αυτούς, λοιπόν, προκύπτουν και τρεις όμιλοι. Ποιοι θα συμμετέχουν σε κάθε όμιλο; Είναι επίσης γνωστό εκ των προτέρων, από την 1η Μαρτίου. Η Αττική 1, δηλαδή, εν προκειμένω –να τα λέμε με το όνομά τους- το Κολλέγιο και το Κερατσίνι θα ήταν στον 3ο όμιλο μαζί με την ομάδα που θα κέρδιζε από τον αγώνα μεταξύ Βορείου και Νοτίου Αιγαίου.

Όταν, λοιπόν, φτάνουμε στην 3η κατηγορία, στους τρεις ομίλους, πάλι με κλήρωση είμαστε εκ των προτέρων. Ξέρουμε ποιες ομάδες θα αγωνιστούν σε έναν αγώνα και ποια νικήτρια θα δώσει τον αγώνα με την άλλη ομάδα.

Αυτά, λοιπόν, για τη διαδικασία, να μην πάρω περισσότερο χρόνο. Νομίζω ότι εξήγησα πώς είναι. Εξήγησα ότι είναι σταθερή και πάγια. Και στη δευτερολογία μου να απαντήσω σε τυχόν διευκρινίσεις.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Σαλμάς.

**ΜΑΡΙΟΣ ΣΑΛΜΑΣ:** Κατ’ αρχάς, κυρία Υπουργέ, το Συμβούλιο της Επικρατείας, προφανώς, έκρινε προσφυγή που δεν αφορά σε αυτό που ρωτώ εγώ. Δεν ρώτησε ο προσφεύγων αν είναι δίκαιο το εννέα, το δεκαπέντε και το δεκατρία. Σας λέω ότι εκτός από την εικοσιτετραετή θητεία μου στο Κοινοβούλιο, αδιάλειπτη, είμαι επί χρόνια στον αθλητισμό. Είμαι επικεφαλής του ιατρικού team όλων των εθνικών ομάδων ποδοσφαίρου. Έχω περάσει από τις ομοσπονδίες άρσης βαρών, καράτε, απ’ όλες τις ομοσπονδίες. Πού αλλού ακούσατε εσείς να είναι μονοί αριθμοί οι φάσεις, εννέα, δεκατρία, δεκαπέντε;

Το ελάχιστο που περίμενα απ’ εσάς, θα ήταν να μου πείτε «έχετε δίκιο, θα φροντίσω στην επόμενη υπουργική απόφαση να είναι ζυγοί αριθμοί, δηλαδή, οκτώ, δεκαέξι. Όπως προσθέσατε δύο ομάδες, αφαιρέστε μία, αφαιρέστε δύο. Δεν μπορεί να είναι εννέα όμιλοι των τριών.

Προσέξτε, επειδή αναφέρατε το Κολλέγιο και το Κερατσίνι, θα αναφέρω ένα παράδειγμα. Πριν από είκοσι ημέρες έπαιζαν για πρωταθλητή τα κορίτσια, Κολλέγιο - Κερατσίνι. Εκ των προτέρων γνώριζαν, όπως πολύ σωστά λέτε, ότι ο νικητής Αττικής θα πρέπει να δώσει αγώνα μπαράζ με τον νικητή Βορείου-Νοτίου Αιγαίου, για να ξανασυναντήσει τον ηττημένο, ο οποίος δεν έχει δώσει κανέναν αγώνα μπαράζ. Πρακτικά το Κολλέγιο νίκησε το Κερατσίνι 3-0. Πέρασε πρωταθλητής Αττικής. Εκ των προτέρων ήξερε ότι θα δώσει αγώνα μπαράζ με τον πρωταθλητή Νοτίου - Βορείου Αιγαίου για να ξανασυναντήσει το Κερατσίνι, το οποίο δεν έδωσε κανέναν αγώνα μπαράζ. Αυτό είναι δίκαιο; Είστε νομικός.

Δεν έχει σημασία εάν το ήξεραν εκ των προτέρων. Δεν έχει σημασία αν υπέγραψαν οι γονείς και τα σχολεία. Πού το ξανακούσατε αυτό; Να βγαίνει πρωταθλητής Αττικής από τον αγώνα Κολλέγιο - Κερατσίνι σήμερα, να πρέπει να πάει ο πρωταθλητής να δώσει αγώνα μπαράζ με το Βόρειο - Νότιο Αιγαίο, για να ξαναγυρίσει να παίξει με τον ηττημένο, το Κερατσίνι, ο οποίος εκ των προτέρων ήξερε ότι δεν θα δώσει άλλον αγώνα.

Εσείς αν ήσασταν Κολλέγιο Αθηνών και Κερατσίνι θα θέλατε να χάσετε στο πρωτάθλημα στον τελικό για την Αττική ή θα θέλατε κερδίσετε; Θα θέλατε να χάσετε γιατί ο νικητής πήγαινε να δώσει επιπρόσθετο αγώνα μπαράζ, άρα θα θέλατε να χάσετε για να πάτε να ξαναπαίξετε ένα ματς με τον νικητή του νικητή Αττικής με τον νικητή Βορείου-Νοτίου Αιγαίου.

Αυτό αν δεν το καταλάβατε από την ερώτησή μου, στενοχωριέμαι. Αν το καταλάβατε, είμαι χαρούμενος γιατί ξέρω ότι τώρα δεν μπορείτε να αλλάξετε τίποτα. Όπως ξέρω ότι δεν έχετε υπογράψει εσείς. Δεν σας βαραίνει η αμαρτία γι’ αυτό. Αλλά καταλάβετε ότι πρέπει να διορθώστε τους μονούς αριθμούς. Κάντε το οκτώ και δεκαέξι, όπως είναι το Champions League, το Europa, το Conference, όπως είναι όλα τα ομαδικά αθλήματα στον κόσμο, στο μπάσκετ, στο βόλεϊ, στο χάντμπολ. Εσείς ή μάλλον όχι εσείς, αλλά μια επιτροπή που φτιάξατε από υπηρεσιακούς, σκέφτηκαν ότι αυτό είναι το σωστό και δημιουργεί αυτές τις στρεβλώσεις.

Αυτός είναι ο σκοπός της ερώτησής μου, να διορθώσει για το μέλλον αυτές τις αδικίες, όποια σχολεία και αν είναι, ιδιωτικά ή δημόσια. Να είναι δίκαιος ο διαγωνισμός για να παίρνουν και τα παιδιά ένα παράδειγμα, ότι δεν τους φταίει κανένας όταν χάνουν ή όταν κερδίζουν αλλά το σύστημα είναι δίκαιο.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κυρία Υπουργός.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Κύριε συνάδελφε, το Συμβούλιο της Επικρατείας στην ολομέλεια έκρινε τη διεξαγωγή των αγώνων με βάση αυτό το πλάνο που μόλις εξήγησα και τη βρήκε σύννομη. Να μην επιμείνουμε περισσότερο σ αυτό.

Θα σας πω, λοιπόν, το ότι η διαδικασία και οι όροι διεξαγωγής είναι γνωστοί εκ των προτέρων συμβάλλει στην αξιοπιστία. Επισημάνατε κάποιες αδυναμίες κατά την εκτίμησή σας. Με πολύ σεβασμό και χωρίς να οξύνω, θα ήθελα να σας πω ότι κατ’ αυτόν τον τρόπο θα μπορούσε και κάποιος να αντιδράσει επειδή η πρωταθλήτρια και η δευτεραθλήτρια της Αττικής περνά χωρίς αγώνες. Αυτές οι διαδικασίες, όμως, είναι γνωστές, παγιωμένες.

Και πάλι με πολύ σεβασμό θα σας πω. Το Κολλέγιο το οποίο συμμετέχει παγίως -ένα σχολείο το οποίο δεν έχει ανάγκη από τον δικό μου έπαινο- πολλές φορές με διακρίσεις κάποιες όχι, έχει αν δεν κάνω λάθος –το λέω με επιφύλαξη- ξαναχάσει από το Κερατσίνι. Δεν προσέφυγε ποτέ ούτε κανένας γονέας ούτε κανένα σχολείο. Το αποδέχτηκαν. Ξέρετε το Κολλέγιο φέτος μόνο τι έκανε; Μία ερώτηση σε διευθυντή εκπαίδευσης ούτε καν στο σχολείο, να ζητήσει μια διευκρίνιση για την πετοσφαίριση. Δεν έφτασε, λοιπόν, κάτι από όλους αυτούς που συμμετέχουν, που έχουν και δικαιολογημένο συμφέρον. Η διαδικασία είναι όσο γίνεται πιο άψογη. Είναι σχολεία, επαναλαμβάνω, όπως το Κερατσίνι με διακρίσεις επανειλημμένες, όπως και το Κολλέγιο. Δεν προσέφυγε ποτέ ούτε γονιός ούτε κανένας άλλος ούτε καν φέτος. Άρα, λοιπόν, σημαίνει ότι εκείνοι που ξέρουν από μέσα, που ζουν, που αντιλαμβάνονται, αναγνωρίζουν ότι είναι το καλύτερο, το δικαιότερο, το αξιοκρατικό σύστημα.

Και κυρίως και πρωτίστως, κύριε Υπουργέ, μεσούσης της διαδικασίας ούτε ανησυχίες δημιουργούμε στα παιδιά ούτε αλλάζει η διαδικασία. Εσείς υπήρξατε Υπουργός, όχι Υφυπουργός, Υγείας, αλλάξατε ποτέ κατά τη διάρκεια της διαδικασίας την προκήρυξη; Ποτέ.

Και να πω και κάτι άλλο. Είναι αυτή η στιγμή να αναδυθεί ένα θέμα, το οποίο δεν έχει σημασία αν φέρει την υπογραφή μου ή όχι; Είναι κυβερνητική πολιτική. Επαναλαμβάνω ότι την εποχή του Γαβρόγλου δεν άλλαξε. Και δεν άλλαξε γιατί ουδείς ποτέ την αμφισβήτησε. Είναι το καλύτερο, το δικαιότερο, το αξιοκρατικό σύστημα.

Ας το γνωρίζουν αυτό τα παιδιά, ας γνωρίζουν ότι η ζωή έχει και καλές και κακές στιγμές. Και είμαι βέβαιη ότι όπως το έχουν αντιληφθεί οι εμπλεκόμενοι εκπαιδευτικοί όμιλοι, τα δημόσια και τα ιδιωτικά σχολεία, θα το αντιληφθούν όλοι.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι παρακολουθούν τη συνεδρίασή μας από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθήτριες και μαθητές και δύο εκπαιδευτικοί συνοδοί τους από το 7ο Γυμνάσιο Αμαρουσίου.

Η Βουλή σάς καλωσορίζει, παιδιά.

(Χειροκροτήματα από όλες τις πτέρυγες της Βουλής)

Σας ενημερώνω, παιδιά, ότι αυτή τη στιγμή είναι εδώ και η Υπουργός Παιδείας. Ωστόσο, εσείς θα ξέρετε πιο πολλά από τη Βουλή, γιατί έχετε ανάμεσά σας και τη Σοφία, της οποίας η μαμά είναι εδώ μαζί μας ως υπάλληλος της Βουλής και εργάζεται καθημερινά. Πιστεύω, λοιπόν, ότι θα έχετε την καλύτερη φιλοξενία στη Βουλή.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Κύριε Πρόεδρε, εξηγήστε τη διαδικασία που έχουμε σήμερα εδώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πολύ σωστά, κυρία Υπουργέ.

Κατά τη διαδικασία που διεξήχθη σήμερα εδώ -δεν έχουμε νομοθετική εργασία, αλλά κοινοβουλευτικό έλεγχο- οι Βουλευτές ρωτούν την Κυβέρνηση για θέματα που αφορούν στον νομό ή στην περιοχή τους ή για διάφορα άλλα ζητήματα και η Κυβέρνηση, που βρίσκεται στα δεξιά μας, έρχεται και απαντά.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 11.14΄ λύεται η συνεδρίαση για την προσεχή Δευτέρα 22 Απριλίου 2024 και ώρα 13.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**